Superabit komertziala apaltzen ari da, inportazioengatik

Gas inportazioek %327ko hazkundea izan dute Araban, Bizkaian eta Gipuzkoan; %99 AEBetatik ekarri da Bilboko portura.

Hego Euskal Herriko kanpo merkataritzak markak hausten jarraitzen du 2022. urtean, baina berezitasun batekin. Esportazioen emaitzak oso onak dira, baina gehiago igotzen ari dira inportazioak, eta, horren ondorioz, superabit komertziala apaltzen ari da.

Abuztuan, %27 handitu da Hego Euskal Herriko enpresek atzerrira bidalitako produktuen balioa, baina kanpotik ekarritakoena gehiago handitu da, %40. Lau lurraldeak kontuan hartuta, 176,4 milioikoa izan da superabit komertziala, iazko abuztuan baino 166,8 milioi txikiagoa (-%48,6).

Espainiako Merkataritza Ministerioaren datuen arabera, ikus daiteke Bizkaiak jan duela galdutako superabit osoa. Abuztu honetan lurralde horrek soilik izan du saldo negatiboa, -529,7 milioi eurokoa. Iazko abuztuan ere zenbaki gorriak izan zituen, -289,2 milioi.

Neurri handi batean, produktu energetikoen erosketak asko handitu direlako gertatu da hori, eta Bizkaitik sartzen direlako produktu horiek denak, Bilboko portutik. Gasa, BBG Bahia de Bizkaia Gas instalazioetara. Eustaten datuen arabera, gas inportazioek %327ko hazkundea izan dute abuztuan. Uztailean ere asko handitu ziren, udan gas erreserbak betetzeko ahalegin handia egin delako.

Baina hidrokarburoak kanpotik erosi ez ezik, kanpoan saldu ere egiten ditu Bizkaiak: Petronorrek, petroliotik eratorritako produktuak, eta BBGk, berriz, gasa bera. Produktu horien esportazioan hazkundea handia izan arren (%72,8), kantitate totaletan inportatutakoaren herena baino ez da esportatu berriro.

Gainerako sektore nagusietan —autogintzan eta ekipo ondasunetan— , ohi bezala, saldo positiboa izan da, eta hori agerian geratu da beste hiru lurraldeen balantzeetan, haien kasuan produktu energetikoen faktoreak pisurik ez duelako, edo oso pisu txikia. Arabak 146,6 milioiko saldo positiboa izan du abuztuan: Gipuzkoak, 315,5ekoa; eta Nafarroak, 244koa.

Urteko bilakaerari dagokionez, joera bera da. 2021ean baino gehiago esportatzen eta inportatzen ari da, baina superabita txikitzen ari da. Guztira 4.264,2 milioi izan da urtarriletik abuztura, iazko epe berean baino %26,6 gutxiago. Esportazioak %25 handitu dira, baina inportazioak, %45,6.


IV. San Anton Bira

Getariako itsas zeharkaldia, Gaztetapen hasi eta Malkorben amaituz.


Arraun Lagunakek Donostiako bandera irabazi du

Arraun Lagunakek etxean irabazi du gaur, arratsaldean Kontxako badiako uretan jokatu den Donostiako bandera eskuratu baitu. Estropadaren buruan egon da hasieratik Arraun Lagunak, eta hasieran desberdintasuna oso handia ez bazen ere, pixkanaka gero eta denbora gehiago atera die talde irabazleak gainontzekoei. Donostiarra, aldiz, laugarren izan da.

Azkenean, 10:59.22-ko denbora egin du Arraun Lagunakek, eta 6.90 segundoko aldea atera dio Oriori, 10.94-koa Hondarribiari eta 12.48-koa Donostiarrari. Horrela, Arraun Lagunakek bere lidergoa mantentzen du sailkapen orokorrean, hamaika punturekin; Oriok bederatzi ditu, Donostiarrak sei eta Hondarribiak lau. Xubane Uribarrena, Aiora Belartieta, Alejandra Rios, Marcia Larrea, Naiara Martin, Eli Pescador, Ane Sanchez, Lorea Etxabe, Cristina Simoes, Lorena Garcia, Laura Jaramillo, Eztizen Duque eta Maialen Muguruza izan dira arraunlari irabazleak, eta Andrea Astudillo patroia.

Mutilei dagokienez, Donostiarra bosgarren izan da, 20:00.74 minutuko denbora eginda. Irabazlea, aldiz, Zierbena izan da, 19:50.94 minutuko denborarekin. Sailkapen orokorrean, Donostiarra bosgarren postuan dago, 25 punturekin. Burua, aldiz, Santurtzi da, 32 punturekin.


Victor Calvok irabazi du Azpeitiko VIII. Slaloma

Calvo Azpeitiko Slalomean (Eduardo Maturana). Azpeitiko VIII. Slalom lasterketarekin bukatu da Euskadiko Slalomeko aurtengo txapelketa. 39 parte hartzaile izan ditu aurtengo auto gidarien probak. Lasterketa azkenengo itzulikoan erabaki zen Victor Calvo auto gidariaren alde (Citroen AX). Honek probaren azkenekoa, garbia eta bere denbora onenarekin egin zuen, 01:16:06 eginez. Haren atzetik Raul Perezek (BMW 325) egin zuen, eta hirugarrena Iñaki Alberdi azpeitiarra (Ford Escort MK II) izan zen.


Generalitateak ez du baztertzen Segrian etxeko itxialdia ezartzea

Alba Verges Kataluniako Osasun sailburuari Lleidako eskualde horren barruan gertatu daitekeenak eragiten dio kezka, kanpoko mugak ixtetik haratago.

Alba Verges Generalitateko Osasun sailburuak onartu duenez, baliteke Segria eskualdeko (Lleida) biztanleei etxeko itxialdia ezartzea, koronabirus agerraldiaren ostean: "Ezin dugu ezer baztertu".

Hala ere, "neurriak jarraitzen badira", ez litzateke itxialdia gogortu beharko, esan du Rac1 irratian emandako elkarrizketa batean.

Jende pilaketak saihesteko eta hamar pertsonako bilkurak ez egiteko garrantzia azpimarratu du Vergesek: "Kontua ez da aktibitate ekonomikoak ixtea, baizik eta aktibitate soziala gutxitzea".

Kanpoko mugak ixtetik haratago, sailburua gehiago kezkatzen du eskualde barruan gertatu daitekeenak: "Ez luke ezertarako balio perimetroa ixteak eta alboko eskualdeetara joatea debekatzeak, eta aldi berean barruan birusa transmititzen uzteak".

Aktibitate ekonomikoak

Sailburuak gogorarazi duenez, fruituaren kanpainak irauten duen bitartean, biztanle kopurua bikoiztu egiten da, eta gero pertsona horiek Espainia osoan zehar mugitzen dira. Izan ere, kutsatuen zati handi bat migratzaileak eta sasoikako langileak dira.

Segriako eskualdean (Lleida) ezarritako itxialdia Bartzelonako Conca d’Odena eskualdean ezarri zutenaren "antzekoa" da, Miquel Buch Kataluniako Generalitatearen Barne sailburuan azaldu duen bezala. Hala ere, momentu horretan lanera joateko joan-etorriak debekatu baziren ere, oraingoan baimendu egin dituzte.

La Vanguardia kazetak zabaldu duenaren arabera, Kataluniako beste lekuetan ikertutako kasu positiboak Lleidako agerraldiarekin zerikusia dute, eta gehienetan nekazaritza sektoreko enpresekin daude lotuta. Deseskalatzearen lehenengo fasetan langileak jaso zituzten enpresa horiek.

Hala ere, normaltasunez ireki ahal izango dira negozioak astelehenetik aurrera Lleida hiriburua barnean hartzen duen eskualdean. "Printzipioz, aktibitate ekonomikoa ez da gelditu", azaldu du sailburuak Catalunya Ràdio irratian.

Miquel Pueyo Lleidako alkateak EFEri esan dionez, "Estatua beste alde batera begiratzen ari da" nekazaritzan lan egin nahi duten sasoikako langileen etorreraren aurrean, baita alarma egoeran ere. Horietako batzuk, gainera, bizileku-baimenik gabe, esan duenez.

Alkateak argitu du sasoikako langileak ez direla orain Lleidako hiriburuan gertatzen ari denaren "erantzuleak", eta esan du "itxialdi garaian, Estatuak probintzien arteko mugikortasunik ez zegoela bermatu behar zuenean", hirira Kanarietako, Balear uharteetako, Andaluziako eta Euskal Herriko jendea etorri zela.

Orduan, alkateak gogorarazi duenez, hirira "jende kopuru handia etortzen ari zela" ikusita, hori "kezkagarria" zela esan du.

Pueyok esan duenez, udaro 25.000 eta 30.000 pertsona artean heltzen dira Lleidara fruta bilketan lan egitera. “Bartzelonara kolpean 130.000 pertsona helduko balira bezalakoa da”, alderatu du.

600 euro arteko zigorrak

Itxialdia ez betetzeagatik ezarriko diren zigorrak 100 eta 600 euro artekoak izango dira. Osasun Publikoaren Legean jasotakoaren arabera.

Segria itxialdian sartzeko erabakia aho batez hartu du Generalitateak, "datuen pisu eta indar guztia eta adituen eskarmentua eta ezagutza" kontuan hartuta, esan du sailburuak.

"Larrialdi zerbitzuak datuek eskatzen diguten heinean aktibatzen ditugu", esan du, eta gogorarazi du osasun mailako erabakiak Osasun sailari dagozkiola.

Kataluniako positibo berrien erdia Lleidan dago

Lleidako probintzian erregistratu dira Katalunian azken orduetan zenbatutako 294 kutsatu berrien erdia. Kataluniako Osasun sailaren arabera, Lleidako osasun eskualdean 140 koronabirus kasu identifikatu dira azken orduetan.

Lleidako Arnau de Vilanova ospitalean 27 pertsona daude COVID-19arekin, eta horietako lau, ZIUn, Pueyo alkatearen arabera.

Ospitalea, gainera, etxean isolatuta dauden beste hiru pertsonaren jarraipena egiten ari da.

Lleidako zentro pribatuetara bideratu dituzte 11 kasu susmagarri.


Santa Eske herrikoia, ensaiuek

Santa Eske herrikoia otsailaren 5ean izango da , 9:30ean plazan. Bitartean ensaiuak egingo dituzte udaletxeko arkupeetan urtarrilaren 27an eta otsailaren 3an. Izena eman behar da: labur.eus/santaageda helbidean.


Hasi da EHZ Irisarrin

Askotariko egitaraua izanen da igandera arte. Laguntzaile andana aritu dira azken momentura arte dena prestatzen. Irisarriko azkena izanen da aurtengoa


Gerra garaiko kazetariak

Egia eta gezurra bereiztea hain zaila den garai hauetan, komunikabide ugariek sinesgarritasuna galdu dutenetan propaganda-objektu soilak izateagatik, eta sare sozialak aurrean jartzen zaiena suntsitzen duten adituez betetzen direnetan, biktima berriak aurkitzen ditugu: Ukrainatik lanean ari diren kazetariak.

Orain jende askok zalantzan jartzen du bere lana, hori bai, bere etxeko besaulki erosotik.

Lanbide guztietan bezala, profesional handiak daude kazetaritzaren munduan, eta beste batzuek ez dute merezi ezta horrela deitzea ere.

Eta Ukrainan lehen kategoriako asko ditugu, zorroztasun handiz lan egiten duten pertsonak, eta hori ezinbestekoa da lanbide honetan.

Baina hauek, ia denbora gehiago eman behar dute beren lana justifikatzen, egiten baino.

Egia esan, ez da erraza izan behar gerra baten erdian zer gertatzen den kontatzea. Eta akatsak egingo dituzte, gure lanean beste edozeinek bezala. Baina herrialdeko kazetaririk onenetako asko han daude. Eta gauzak ondoen dakiten bezala egiten ari dira, eta batez ere, zorroztasunez. Bide batez, dagoeneko 8 kazetari hil dira gatazka honetan, non, beti bezala, zibilak biktima handienak dira. Etxeko sofatik eroso predikatzen eta kritikatzen dutenei gogorarazteagatik.

Isa Eguiguren


Liburutegi mugikorra ekarri dute Alkizara

Book Box delako altzariarekin liburuak partekatzeko kultura sustatu nahi dute; alkizarrek hilabeteotan liburuak utzi eta hartu ahal izango dituzte bertatik

Duela bost urte inguru irakurketa sustatzeko asmoz sortu zuten Jorge Pineda eta Markel Elizaldek Book Box ekimena. Liburuak partekatzearen ideia, eta bide batez, ahaztuta edo erabili gabe dauden aleen berrerabilera bultzatzea da helburua. Altzarigintza kulturaren zerbitzura jarri eta apalategiz osatutako liburutegi mugikorra prestatzen dutela esan du Elizaldek: «Diseinatuta dagoen moduagatik espaziora zabaltzen da eta elkargune bat bezala irudikatzen dugu, non liburuaren bueltan herriko jendea biltzen den». Liburutegi horietako bat Alkizako herrian egongo da datozen hilabeteetan.

«Zenbat liburu ditugu etxean hautsa hartzen? Izango al dute liburu horiek bigarren irakurketarik? Denborarekin ez al ditugu zaborretara botako?». Galdera horiek luzatu zituzten Book Box liburutegi mugikorren sortzaileek proiektua pentsatzen hasi zirenean. «Ez da munduko ideia originalena izango, baina urteotan ikusi dugu jendeak baduela liburuak askatzeko borondatea. Elkarrekin liburuak partekatzeko ideia oinarrian izango zuen altzaria diseinatzera jo genuen. Izan duen arrakasta ikusita, esan dezakegu zuzen genbiltzala, jendeak baduela liburuak berrerabiltzeko gogoa», esan du Elizaldek

Tabakaleran sortutako Irekilabs laborategi herritarretik altzariak diseinatzeko egindako deialdi bati erantzun zioten Pinedak eta Elizaldek 2016an. «Oso garai polita» izan zela aitortu dute Book Box proiektuaren egileek: «30 sortzaile inguru bildu ginen bertara eta era guztietako proiektuak sortu genituen. Hiri altzariak garatu ziren edo negutegi ekologiko eta teknologikoak ere. Garai horretan sortutako proiektuetako askok aurrera egin dute, Book Box egitasmoak bezala. Oso eskertuta gaude».

Liburuak berrerabiltzeko

Elizalde Publizitate eta Harreman Publikoetako ikaslea da eta herrigintzako hainbat proiektutarako ikus-entzunezko edukiak sortu izan ditu. Pinedak, aldiz, hirian esku-hartzeak egitera bideratu du bere ibilbidea, eta altzarien diseinua, ahaztutako espazioen berrerabilera eta arkitektura jasangarria landu izan ditu. Elizaldek esan du, esperientzia pertsonaletik abiatuta sortu zitzaiela ideia: «Liburu mordo bat eduki eta haiekin zer egin jakin ez. Denoi gertatu izan zaigu. Nire aita arotza da eta etxe askotan egin du topo errealitate horrekin. Gordetzeko joera horri alternatiba bat topatu nahi genion, eta bururatu zitzaigun liburutegi mugikor hauek soluzio egokia izan zitezkeela».

Beraz, liburuak berrerabiltzeko kultura sustatzea da helburu nagusia: proiektuarekin bat egiten duten herritarrek, elkarteek, liburutegiek, dendek eta abarrek uzten dituzten liburuak Book Boxen jasotzen dira eta edozein pertsonari ematen zaio horiek irakurtzeko aukera. Tabakalera ondoko Kutxa Kultur plazan dago prototipo gisa sortu zuten lehenengo liburutegi mugikorra eta funtzionamenduan jarraitzen du. Altzako eskola batean edota Intxaurrondoko kultur etxean ere topatu daitezke Book Box-ak. «Intxaurrondokoa bereziki egokia iruditzen zaigu, oso ekosistema berezia sortzen da han eta askotariko jendea gurutzatzen da. Kultur etxea, liburutegia, kiroldegia eta auzotarren elkartea daude kokatuta eraikin berean eta han kanpoaldean edukitzen dute liburutegi mugikorra».

Alkizako plaza ere toki aproposa da Book Box-a bertan edukitzeko Elizalderen ustetan. «Liburutegia, eskola, frontoia eta ostatua bertatik bertara daude eta jende askoren bilgunea den espazioa da plaza». Sormenaren Kabia bekaren aurkezpen ekitaldian, maiatzaren erdialdean egingo dute Book Box-aren aurkezpena Alkizan. Bien bitartean, liburutegi mugikorraren apalategiak liburuz betetzen joango dira pixkana.

«Guk herrietara ez ditugu apalategiak hutsik eramaten, martxa pixka bat hartu arte liburutegi hori osatzeko materiala ere eramaten dugu. Baina ideia da Book Box-ak bere dinamika propioa hartzea, herritarrek elikatu dezatela liburutegi mugikorra eta elikatu daitezela bertatik», esan du Elizaldek. Ekimenaren bultzatzaileek urteotan toki ezberdinetan jarri diren liburutegi mugikorretan trukatu diren materialen kontaketa egin dute: 10.000 liburu, 5.000 aldizkari, 8.934 haur liburu eta 10 komiki. «Benetako altxorrak topa daitezke bertan eta horretara gonbidatzen dugu jendea. Arakatu dezala apalategietan, duela urte asko argitaratutako liburuen edizio bereziak ere aurkituko dituzte, seguru gaude».

Instituzio publiko edo enpresa pribatuek euren egoitzetan Book Box bat nahi izanez gero, hura erosteko aukera dute. «Bezeroaren beharretara egokitu dezakegu altzaria, horretarako gurekin harremanetan jartzea besterik ez dute. Irabazi asmorik gabeko ekimena da, gure borondatea liburuak partekatzeko kultura sustatzea da». Alkizan egin duten bezala, maileguan ere eskatu daiteke Book Box bat herrian jartzeko.

«Proiektu hau martxan jarri dugu irakurketa bultzatzeko, inongo bereizketarik gabe, aleak edonori eskaintzeko. Indartu nahi ditugu herritarren arteko sareak eta pertsonen ongizatea bultzatu nahi dugu. Horretarako zer egokiagoa kultura baino», esan du Elizaldek. Pandemia garai hauetan horrelako balioak indartu beharraz hitz egin du egitasmoaren bultzatzaileak. «Hilabete batzuetan geldirik egon ondoren, badirudi ari garela egoera berrira ohitzen eta segurtasun neurri guztiak hartuta, partekatzearen kultura hau zabaltzen segi nahi genuke».

Alkizan bezala, Tolosaldeko gainerako herrietan ere liburutegi mugikorrak eramateko gogoa azaldu dute Book Box proiektuaren sortzaileek. Horretarako, interesa dutenek, www.webookbox.com helbidean topatuko dute egitasmoaren inguruko informazio guztia.


«Euskararen aldeko jarrerak gizartean nagusitzea garrantzitsua da»

Euskal hiztunen aktibazioa indartzea, hizkuntza ohituretan eragitea eta erabilera indartzeko jarrerak areagotzea helburu duen programa sinatu du Topaguneak Nafarroako Gobernuarekin, 130.000 euroko hitzarmena. Oskar Zapata Euskaltzaleen Topagunearen Nafarroako zuzendariarekin solastatu gara elkartearen aurtengo asmoen inguruan.

Biziprest dokumentalaren zabalpenarekin hasi zarete. Zenbat eta zein herritan proiektatzeko asmoa duzue?

Nafarroa Garaiko eskualde guztietan proiektatu nahi dugu urtea bukatu aurretik. Estreinaldia apirilaren 15ean izan zen Iruñeko Golem-en, geroztik eta apirila osorako eskaintza luzatzen ari gara. Dagoeneko bi data itxi ditugu eta beste batzuk ixteko bidean gaude; lehendabiziko proiekzioa izanen da Lizarrako Sugarra gaztetxean maiatzaren 14an, ekainaren 2an Artikan eta gero Gares, Sakana, Tutera, Bortziriak, Leitza…

Honez gain, zer nolako ekimenak prestatzen ari zarete aurten?

Dokumentalaren zabaltzearekin batera, herriz herri, iazko batzordekideekin bilerak eginen ditugu, gauzatu nahi dituzten ekimenak aurrera eramaten gure kolaborazioa eskaintzeko, bai Ariguneekin lan egiteko, baita norbanakoen erabileran eragiteko. Horrez gain, interesa dutenei formazio saioak eskainiko dizkiegu entitateekin lanean jarraitu ahal izateko eta udazkenera begira sentsibilizazio tailerrak antolatzeko aukera ere luzatuko diegu. Une honetan erdaldunei zuzenduriko tailer bat ontzen ari gara.

Bestalde, urriaren 14an Iruñeko Kondestable Jauregian jardunaldi bat antolatuko dugu: Nafarroan euskararen aldeko jarrerak hobetzeko aukerak izenburupean. Horren helburua hainbat gogoeta eta proposamenak partekatzea izanen da. Izan ere, Nafarroan ziklikoki egiten den inkesta soziolinguistikoan, errepikatzen diren datuak agertu dira azkenekoan ere. Jendeari galdetuta zein jarrera duen euskararen erabilera sustatzeari buruz, erantzunetan alde %33,3 agertzen da, ez alde ez kontra %27,6 eta kontra %39,1. Hor pausatu nahi dugu jardunaldiaren gogoeta: zer estrategia erabili genitzake, Nafarroan gero eta jende gehiago egon dadin euskararen erabilera sustatzearen alde?

«Gobernuarekin hitzarmena sinatzeak gure lana balioan jartzen du»

Oskar ZAPATA, Euskaltzaleen Topagunearen Nafarroako zuzendaria

Urte bukaera aldera, bestalde, Iruñean ekitaldi ludiko ireki bat antolatuko dugu. Gure nahia festa kutsua ematea da, Ahobizi, Belarriprest eta batzordekideekin partekatzeko tartea. Baina garaiko egoerara egokituko gara. Horrekin batera, Euskal Herriko eskualde guztietan, herriz herri aktibazio dinamikak antolatzeko proposamena eginen dugu.

Nafarroako Gobernuarekin kolaborazio hitzarmena sinatu duzue. Nolako eragina dauka Gobernuak horrelako elkarte bat laguntzeak?

Garrantzitsua da arlo guztietatik begiratuta. Batetik, aitortza dakarrelako: egiten den lana balioan jartzen du, euskararen erabilera gizarteratzeko egiten dugun lana eta Euskaraldia ekimena bera aitortzen ditu. Talde profesionala egonkortzeko aukera ematen digu, eta horrenbeste, era planifikatuagoan lan egiteko. Lehentasunezkoak diren beste lan arloak ere lantzeko ateak irekitzen dizkigu, jarrerarena kasu. Nafarroako Gobernua eta Gizarte mugimendu baten arteko elkarlanerako markoa definitzen du.

Erdaldunei zuzendutako sentsibilizazio saioak ere antolatzen ari zarete. Zer da garrantzitsuago euskararen bizirauterako, ez dakitenek ikastea edo badakitenek erabiltzea?

Biak dira garrantzitsuak, bata eta bestea. Euskararen aldeko jarrerak gizartean nagusitzea garrantzitsua da, eta horretarako euskaratik urrun dauden horiek euskarara hurbiltzeko gakoak topatu behar ditugu. Garrantzitsua da hezkuntzaren bidez eta helduen irakaskuntzaren bidez gero eta euskal hiztun gehiago sortzea. Eta funtsezkoa da erabilera aukerak ugaritzea, egunerokotasunean gehiago, gehiagotan eta gehiagorekin euskaraz egin dezagun. Horretarako, Euskaraldia oso tresna interesgarria da. Euskal Herrian denok Belarriprest izango bagina, Ahobizi jokatzeko aukerak izugarri biderkatuko lirateke, ezta?

«Euskaratik urrun daudenak hurbiltzeko gakoak topatu behar ditugu»

Oskar ZAPATA, Euskaltzaleen Topagunearen Nafarroako zuzendaria

Orain arte euskararen alde egindako ekitaldiek emaitza ona izan al dute?

Maratoi batean gabiltza, batzuetan makurrago sentitzen zara eta besteetan indartsuago, baina perspektiba ez galtzea da gakoa: aurrera goaz? Bukatu nahi dugu maratoia? Hizkuntza baten biziberritze prozesuan faktore askok dute eragina. Egiten ditugun ekimenek ere bai. Batzuek harrera eta emaitza hobea dute beste batzuek baino; inportantea da ekitaldiek helburu garbia edukitzea, estrategia egokiak diseinatzea, ekintza erakargarriak eta eraginkorrak proposatzea eta egindakoa ebaluatzea.

Euskaltzaleen Topagunean era horretan lan egiteko bokazioa dugu. Eta horren fruitu dira, Euskaraldia, Solaslaguna, aisialdi klubak, kultur zirkuituak, tokiko hedabideak…euskaltzaleen elkarteak.

Zerbait gehitu nahiko al zenuke?

Animoak bidali egoera zail honetan gaizki pasatzen ari den orori eta eskerrak eman Ttipi-Ttapari, egiten duzuen lana eredugarria baita.


Nafarroak markak hautsi ditu 2.419 positibo berri zenbatuta

Iruñeko II. Zabalgunean 112 kasu erregistratu dituzte, Sarrigurenen, 84; Lizarran, 83; eta Iruñeko Arrotxapean auzoan 74.

Pandemia hasi zenetik inoiz egun bakarrean zenbatutako positibo kopuru handiena erregistratu du Nafarroak astelehen honetan, 2.419 kasurekin, Nafarroako Gobernuak astearte honetan emandako behin-behineko datuen arabera.

Aurreko marka Gabon egunekoa zen: 2.036 positibo. Gainera, foru erkidegoan 2.000 kasuko langa gainditzen den bigarren aldia da.

Kutsatze gehien izan dituzten guneen buruan Iruñeko II. Zabalgunea ageri da 112 kasurekin. Ondoren, hauek dira positibo gehien zenbatu dituztenak: Sarriguren, 84; Lizarra, 83; eta Iruñeko Arrotxapea auzoa, 74.

Kontuan izan osasun agintariek koronabirusaren aurrean eman dituzten aholkuak. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena musukoa erabiltzea, espazioak aireztatzea, segurtasun-distantzia gordetzea eta eskuak sarri garbitzea dela.


Bizikidetza sustatzen

Hirugarren koadernoa laburmetraia eta Bi arnas dokumentalaren emanaldiak. Saio honetan bi filma eskainiko dira. Hirugarren koadernoa laburmetraiak María Dolores González Katarain Yoyesek 1980 eta 1985 bitartean, ETA utzi eta Mexikon erbesteratuta zegoela idatzi zuen egunkariaren zati batzuk jasotzen ditu. Bi arnas filmak, izenak dioen bezala, bi arnasen historia kontatzen da; Iratxe Sorzabalena eta Mari Nieves Diazena, bere amarenak alegia. Biek, bakoitzak bere modura, torturak eragiten duen arnas falta sufritu dute, beste hainbat sufrikariorekin batera. Bi arnas torturaren gaineko testigantza bat da, bidegabekeria baten isla eta sekula eskaini ez den elkarrizketa bat.


Bertsoderbira eta Katuen kontuak ikuskizunera joateko zozketen irabazleak

Aiurriko harpidedun izateak abantaila dakar, eta azken asteotan bi ikuskizun handi ikusteko bina sarrera zozkatu ditugu. Bertsoderbirako bi sarreren irabazlea Agurtzane Urtasun andoaindarra izan zen, eta Katuen kontuak ikuskizunerako beste bi sarrerak Axun Uzkudun billabonatarrarentzat dira.


Plazeretik euskarari errazago eusten zaio

Zazpi egun. Hamazazpi gazte. Bost begirale. Hamaika bizipen. Elkarren arteko lotura euskara. Horrela topatu ditugu Zestoako Sastarrain baserri-eskolan UEMAk udalerri euskaldunetako gazteentzat antolatutako Salto! udalekuetan parte hartutako lagunak.

(Uema) Astebeteko udalekuak antolatzen dituen lehen urtea da UEMArena, estreinaldia; eta dagoeneko gazteak etxera itzuli badira ere, guk azken egunetan harrapatu ditugu Zestoan. 15 eta 18 urte bitarteko hamasei gazte euren kabuz gosaldu ondorengo jolasa erabaki eta antolatzen utzi ditugu baserri-eskolako gela batean, eta gurekin bildu ditugu Jokin Uranga UEMAko hezkuntza arloko arduradun eta udalekuetako koordinatzailea, Aizpea Aristi begiralea eta Irati Mendizabal 14 urteko gazte oiartzuarra. "Salto!-ren helburua euskaraz bizi diren gazteek inertziatik kontzientziarako saltoa ematea eta horrekin efektu biderkatzailea sortzea" dela azaldu zuen udalerri euskaldunen elkarteak udako programaren aurkezpenean, eta "aisialdiarekin eta euskal kulturarekin lotutako egitarau erakargarriarekin, gazteak gaiaren inguruan sentsibilizatuta, ahalduntze kolektiborako urratsa eman nahi da udaleku hauekin". Baina bete al dira benetan helburuak? Galdera hori egin die kazetariak hiru lagunei, eta hirurak, bakoitzak bere esparrutik begiratuta, gustura azaldu dira. "Ez ditugu formazio udaleku batzuk antolatu nahi izan. Horretarako badago ikasturtean zehar programazio oso bat prestatuta, eta ez ditugu ‘aspertu’ nahi izan hitzaldiekin edo tailer serioekin. Uste dugu gozamenetik eta plazeretik, zeharka bada ere, gauza asko barneratzen direla. Udaleku hauen helburua udalerri euskaldunetako gazteak elkar ezagutu, euren egunerokotasuna partekatu eta beste herrietan ere euskaraz bizi direla ikustea izan da; eta hemendik bueltan bakoitzak bere herrian hizkuntzaren eusle papera jokatzea. Azken batean irla txiki batzuk gara", adierazi du Jokin Urangak. "Zazpi egunetan talde-giro zoragarria izan dugu bai gazteen eta bai begiraleon artean. Jolasen eta ekintzen bidez aritu gara aipatu duzun kontzientziazioa lantzen. Euskal musika eta kulturari lotutako eguna izan genuen atzo, adibidez, eta algara artean entzun eta ezagutu genituen hainbat euskal talde. Gazteei hitz bat eman eta hitz horri lotuta ahalik eta abesti gehien biltzea izan zen jolasetako bat. Gustura aritu ziren, eta balio izan zigun ikusteko zenbat kanta dakizkigun, zein gai diren euskal musikagintzan agertzen direnak, eta abar", kontatu du Aizpea Aristik. Jarraitu erreportajea irakurtzen Argia.eus webgunean, handik ekarri baitu edukiaren zati bat Urola Kostako Hitzak.


‘Ezusteko bidaiariak’ poema diskoa kaleratu du Jose Mari Zendoiak, Unai Pelayo musikariarekin

‘Ezusteko bidaiariak’ diskoa, Egiako Unai Pelayo musikariaren eta Jose Mari Zendoiaren elkarlanetik abiatu da. Auzoko ekimen batean egindako ikuskizun baten ondorioz jaio zen ideia eta Pelayok berak algundu du Andoni Olaetxearen laguntzarekin.

Grabatutako olerkiak 2019-2020 urteetan sortutako poemak dira eta Ezusteko Argonautak poemariotik hartutako lehen eta hamabigarren atalak. Lana Creative Commons lizentziarekin argitaratua izan da eta Zendoiaren web orrian irakurri daitezke denak euskaraz zein gaztelaniaz.

Bandcampen entzun eta eros daiteke lana CD formatuan.

Ezusteko bidaiariak by Jose Mari Zendoia, Unai Pelayo


SOS Aiaraldea: Eskualdeko asanblada


Loratu dira errautsak

Urtebete baino gehiago pasatu da Nafarroa, Lapurdi eta Gipuzkoa arteko mugan aspaldian izan den suterik handiena piztu zenetik. Atzera-bueltarik ez duten kalteak eragin ditu toki batzuetan, baina basoak eta belazeak leheneratzen ari dira apurka beste batzuetan. Beltzean ere badelako berdea, eta errautsean ere bai ernea.


Egitaraua / Yogurinha Borovaren kontzertua, kuadrillen arteko txapelketa eta artisau azoka Usansolo berotuko dute jaietan

Usansoloko jaiak izango dira azaroaren 25ean, 26an eta 27an. Aurtengo programazioko jardueren artean nabarmentzekoak dira Mozorro Photocalla, Altxa Porru erromeria, Yogurinha Borovaren kontzertua, kuadrillen arteko txapelketa, umeentzako kartinga, artisau azoka… eta beste hainbeste. Ekitaldi gehienak, urtero lez, Unkina plazan eta inguruetan antolatu dituzte.

Egitaraua / Usansoloko jaiak 2022

Azaroak 25, ostirala

17:00 Jaien hasiera

17:00 Umeentzako tailerrak, ludotekan

18:30 Disko dantza, Unkina plazan

19:15 Txorizoak, Unkina plazan

20:00 Mozorro Photocall-a, Unkina plazako frontoian

20:30 Pregoia, Unkina plazan

20:45 Disko festa, Unkina plazan

21:00 Poteo musikatua, herrian zehar

23:00 Kontzertuak, Unkina plazan: Altxa Porru erromeria + DJ Joncas

Azaroak 26, larunbata

10:00 Diana gaiteroekin, herrian zehar

10:00 Indaba eta tortilla txapelketen hasiera, Unkina plazan

10:30 Umeentzako kartinga, Baratzeko plazan

12:00 Erraldoiak eta biribilketa, herrian zehar

13:00 Tortilla entregatzea

14:00 Indabak entregatzea

15:00 Bazkari herrikoia, Unkina plazan

18:30 Herri kirolak, Unkina plazan

21:00 Orkesta elektrotxaranga, herrian zehar

00:00 Bingoa, Unkina plazan

01:00 Kontzertua, Unkina plazan: Yogurinha Borova

06:00 Argazki gaupaseroa

Azaroak 27, igandea

10:00 Diana gaiteroekin, herrian zehar

10:00 Artisau azoka, Unkina plazan

10:30 Umeentzako kartinga, Baratzeko plazan

12:00 Dantza alardea, kiroldegian

13:00 Pasabares, gaiteroekin, herrian zehar

18:00 Danborrada, herrian zehar

18:30 Kuadrillen arteko txapelketaren sari-banaketa, Unkina plazan

19:00 Jaien amaiera


Dorre handi, etekin txiki

Weihai hirian, amaitu gabeko etxeek eta eroslerik gabekoek erakusten dute eraikuntzaren burbuila lehertu dela Txinan. Eztandaren eta bere negozio eredu arriskutsuegiaren ondorioz, Evergrande erraldoia zorretan itotzear dago.


Elegante Eguna

9:00etan Izarraitz txistulari taldearen diana.

11:00etan Udal Musika Bandaren eta Biasteriko dultzaineroen eskutik, diana.

12:00etan XXXV. Sokamuturra argazki lehiaketa eta sokamuturra.

12:30ean elganteen pasiera eta Itsasi taldeko artzain-inudeen eta danborjoleen kalejira. Sansebastian eguneko karroza ere kalez kale ibiliko da, eta Juan Antxieta musika eskolako txistulariak ere bai. Incansables txarangak ere alaituko du giroa.

13:30ean Skandalue elektrotxaranga.

16:00etan dultzaineroen kalejira.

16:15ean sezenaren irteera girotzeko, Izarraitz txistulari taldeak eta Udal Musika Bandak hainbat doinu joko dituzte. Ondoren, txistulariek zezenak egingo duen ibilbide bera egingo dute, kalerik kale txistua joz.

16:30ean sokamuturra.

19:00etan Alaken taldearen emanaldia plazan.

19:30etik 23:30era Incansables eta Gau-Erdi taldeen emanaldia kalez kale.


'Haurren aurrean, helduok heldu' ekimena abiatzear

'Haurren aurrean helduok heldu' ekimenak hizkuntza portaera eredugarriak bultzatu nahi ditu guraso eta hezitzaileen artean. Urriaren 19tik 29ra bitartean, egitarau oparoa prestatu dute 12 urtera bitarteko umeak dituzten familientzat. Ekintzetarako izen-ematea zabalik dago.

Helduek umeengan duten eraginaz jabetuta, Haurren aurrean helduok heldu ekimena abiatu dute "helduok hizkuntza portaerak ere transmitizen ditugula" konturarazteko.

Aurkezpenean azaldu zutenez, urriaren 19tik 29ra bitartean, 12 urtera bitarteko umeekin harremanetan dauden helduak (gurasoak eta hezitzaileak) gonbidatuko dituzte hamabost egun horietan ekimenaren identifikagarria jantzi eta "euskara ahalik eta gehien erabiltzera eta umeen erreferente izatearen garrantziaz hausnartzera".

Egitarau zabala familiei zuzenduta

Antolaketa taldeak ekimen sorta zabala prestatu du familiei zuzenduta:

- Urriaren 20an, barikuan, Kantu-jolas tailerra familientzat (1-7 urte), 17:30etik 18:30era, Tolarekua aretoan, Ane eta Arianneren musikaz lagunduta. (IZENA EMAN)

- Urriaren 22an, domekan, Dolmenen Ibilbidearen bisita berezia familientzat, 10:00etatik 13:00etara, Karakatetik abiatuta. Hamaiketakoa noberaren kontu izango da. (IZENA EMAN)

- Urriaren 23an, astelehenean, Berbalaguna gurasoentzat ekimenaren aurkezpena eta berbetaldia Berbalagun programan parte hartu izan duten gurasoen esperientzia ezagutzeko, 17:30ean, Elkartegian (kiroldegian).

- Urriaren 27an, barikuan, ipuin musikatua familientzat, Ameli eta Xirrikituen jostunek 17:30ean, Galipoten (Udaletxe osteko kaletxoan). Euria bada, Tolarekuan.

- Urriaren 28an, zapatuan, mural margotzea familientzat (6-12 urte), 10:00etatik 13:00etara, Zubi Nagusian. 6 urtetik beherakoentzat margoketa librerako gunea egongo da. 12:30ean, berriz, Txokolatada musikatua egongo da parte hartzaileentzat. (IZENA EMAN)

Izen-ematea zabalik

Izen-ematea debalde da eta zehaztuta daudenetan eman behar da izena, besteetan ez. Umeak edo umeek izena ematerakoan, heldu batek gutxienez ere eman behar du izena, helburua guraso zein zaintzaileek ere ekintzetan parte hartzea baita: online inprimakia beteta, edo telefonoz edo watsapez/telegramez 601602347 zenbakian, edo aurrez aurre Pil-pileanen edo Udaletxeko harreran.

Ohiturak aldatzeko ariketa

Ekintzetan bilduko diren guraso eta helduei proposatuko zaie hizkuntza ohiturak aldatzeko ariketa soziala egitea. Laburbilduz, ondorengoa:

-Euskaraz ondo moldatzen direnei proposatzen zaiena da: "Lehen hitzak euskaraz egin, euskara ulertzen duten ezagunei zein ezezagunei eta ulertzen duten kideekin eutsi beti euskarari, baita hauek erdaraz hitz eginda ere".

-Hitz egiteko zailtasunak dituztenei baina ulertzen dutenei, berriz: "Gonbidatu zure ingurukoak euskaraz jarrai dezaten/aritu daitezen zurekin".

Ekimena Euskal Herriko Euskaltzaleen Topaguneak bultzatu du eta Euskal Herriko beste hainbat herritan egingo da. Soraluzen, Pil-pilean Euskaltzaleen Elkarteak eta Hizkuntza Politikarako Batzordeak antolatuko dute.


La Posadaren eraikina botatzeari ekin diote

Etxebizitza berriak eraikiko dituzte toki horretan, ia 100 urteko historiaren lekukoa hartuta.

La Posadaren eraikina botatzeari ekin diote gaur Urduñan. Arratsalderako zati lanak nahiko aurreratuak zeuden, eta bihar jarraituko dute obrekin.

La Posadaren atzean dauden eraikinak ere botatzen ari dira. Modu horretan, libre utziko dute bertatik Zagueras kaleraino dagoen espazioa, etxebizitza berriak eraikitzeko.

Ia 100 urteko historia

Modu horretan, Urduñak behin betiko esango dio agur hiriko eraikin mitikoetako bati. Bertan zegoen La Posada taberna beteranoa. Jabeek apirilean esan zioten agur establezimenduari. Gogorarazi zutenez, 1923. urtean ireki ziren La Posadaren ateak lehenbiziko aldiz, eta ordutik hona "hirian gertatu diren gertakari guztien lekuko iraunkorra izan da" establezimendua.

"1960ko hamarkadatik aurrera, batez ere, inguruko lantegietara lanera joaten ziren langile askoren etxea izan da La Posada; eztei, bataio eta gainerako jaietako oturuntzak egiteko tokia izan da; bizilagunen topagune izan da… Azken finean, ostalaritzako lokal bat baino askoz gehiago izan da". Hala azaldu zuen Janire Ornesek apirilean Aiaraldea Komunikabidean plazaratutako zutabean.


Gabonetako eskaintza

Eskulanak. HH 1-2-3ri zuzenduta.


"Txertoei patentea kentzeko proposamena albiste ona da; zerbait mugitzen ari da"

Medicus Mundiko Irazabal: "Covidaren aurkako txertoari patentea kenduz gero, asko merkatuko litzateke eta jendearengana heltzea erraztuko litzateke, edozein laborategik egin ahal izango lukeelako".

Estatu Batuek covid-19aren aurkako txertoei patenteak kentzearen alde azaldu eta gero sortutako eskenatoki berriaz mintzatu gara "Faktoria" saioan Itziar Irazabal Bizkaiko Medicus Mundi gobernuz kanpoko erakundeko presidentearekin.

Joe Biden presidenteak azaldutako babesa, pozgarria dela esan digu: "Zerbait mugitzen ari da. Oso albiste ona da gobernu batek gutxienez mahai gainean jartzea gaia. Ez dakigu ezer lortuko den, baina albiste ona da. Bidenek laguntzen badu ondo eta, bestela ere, borrokan jaraituko dugu".

Patenteak kentzean, botika bera asko merkatzen dela azaldu digu, ez direlako jada "Pfizer, Johnson edo AstraZeneca botika etxeak txertoak egin ditzateketen bakarrak; esan nahi du azpiegitura izanez gero, edozein laborategik egin ditzakeela eta horrek asko erraztuko luke txertoa, jendearenga heltzea, batez ere herrialde behartsuenetan". Indian eta Hego Afrikan esate batera badago azpiegitura nahikoa txertoa ekoizteko.

COVAXez, txertoa herrialde txirionetara iristeko osatutako erakundeaz, Itziar Irazabalek iritzi dio aulki honen beste hanka bat dela eta indarra egin behar duela txertoen patenteak askatzeko: "Gu pozik gaude Euskadin, iraila amaierarako txertoa hartua edukiko dugulako denok... baina munduan 2025. urtea izango da denak txertatuta egoterako eta hori, lortzen bada, herrialde txiroetan oso zaila eta oso garestia delako".


Seigarren olatua

"Epidemiologoek eta mikrobiologoek artaldearen imunitatean jarrita zuten konfiantza zapuztu egin da"

Ia bi urte joan dira Wuhan hiritik birus ezezagun baten berri izan genuenetik. Sinesgaitz hasieran, gurekin zer ikusirik izango ez balu bezala hartu genuen berria; urduriago, aste gutxi beranduago, izurria zabaltzen hasi zela ikustean; ikaratuta azkenean Txinatik etorritako gaixotasuna pandemia zela jakin eta pairatu genuenean. Orduko aste latzak, osasun sarea gaindituta, gaixoak, heriotzak, konfinamendu gogorra, giza harremanak haustuta, prebentzio neurri aspergarriak... Eta txertoengan jarritako itxaropena.

Baina epidemiologoek eta mikrobiologoek artaldearen immunitatean jarrita zuten konfiantza zapuztu egin da. Herri aberatsetan txertoaren zabalpena mugatua dela, hego herrietako txertaketaren maila eskasa, txertoen eraginkortasunaren mugak, edo birusaren aldaerak direla eta, kontua da txertoek ez dutela eman hasieran uste zen fruitua.

Egia da kutsatutako pertsonenganako ondorio larriak gutxitu direla nabarmen, gaixotasunaren larritasuna apaldu dela, heriotzen kopurua asko murriztu dela eta osasun sareak ez dela pandemiaren hasieran jasan izan zuen tentsioa pairatzen ari, baina aitortu behar da ere, olatuz olatu, epidemiak bere horretan jarraitzen duela. Badirudi txertoengan jarritako konfiantzaz gain, beharrezkoak direla ere prebentzio neurriak, eta, beraz, pandemiaren kudeaketa ez dela nahikoa eraginkorra izan.

"Hiritarrak nekatuta eta aspertuta gaude egoera neketsu hau luzeegi suertatzen ari delako"

Nire uste apalean hiru dira binomio kontrajarriak jokoan daudenak pandemiaren kudeaketan: zientzia-politika, osasuna-ekonomia, segurtasuna-herritarren funtsezko eskubideak. Lehenengo binomioan, ezaguera eta irizpide zientifikoak izan beharko lirateke politikoen erabakien oinarri eta abiapuntu. Baina, maiz suertatu den bezala, ez da erraza epidemiologoen iritzia kontuan hartzea beste bi binomioek ere izugarrizko pisua dutelako pandemiaren kudeaketan. Konfinamenduaren garaian zientziari, segurtasunari eta osasunari eman zitzaien lehentasun osoa, eta emaitzak nabariak izan ziren, kutsatuen kurba famatua erabat menperatu baitzen. Aldiz, herritarren mugikortasun librearen eskubidearen murrizpena ekarri zuen konfinamenduak, eta berarekin batera, ekonomiaren suntsipena.

Seigarren olatu honetan, Omikron aldaera kutsagarriagoaren aurrean, aitortu behar da pandemiaren kudeaketaren konplexutasuna, binomioen arteko oreka ezegonkortasuna gobernatzea oso zaila bihurtzen ari delako eta, are gehiago, hiritarrak nekatuta eta aspertuta gaudenean egoera neketsu hau luzeegi suertatzen ari delako.

Austrian edo Herbeherean konfinamendu labur baten alde jo dute. Ekonomiak ez du gora jo uste zen neurrian, eta energiaren salneurriaren goranzko joera, hornikuntzen katearen arazoak eta prezioen gorakadak ez dira lagun onak izango datozen hilabeteetan ekonomia suspertzeko. Zeini eman lehentasuna, osasunari edo ekonomiari? Segurtasunari edo askatasunari? Duela bi urteko egoerara bueltatu gara berriz, nahiz eta osasun egoera arinagoa izan eta kontrolatuago egon. Nahikoak izango al dira txertoak eta prebentzio neurriak pandemia gainditzeko? COVID pasaportea ez al da diskriminatzailea? Badago jendea prebentzio neurriak aurrera eramateko prest, edo neurri murriztailetara jo beharko da berriz ere? Badu zentzu epidemiologikorik guk hirugarren txertoa jaso dugun bitartean Afrikako biztanleriaren %90k lehenengoa hartzeko modurik izan ez duenean? Ez al zen pandemia gaixotasun globala ala?

Zientzia-politika. Mingarria eta politikoki arriskutsua da, bi urte ondoren, neurri gogorrak hartzea, ekonomian zein herritarren askatasunean eragin zuzena izango luketeelako. Sanchez presidenteak dioenez, gaur egungo egoera ez da duela urtebetekoa, eta, neurri berriak hartzekotan, har ditzatela autonomia-erkidegoek. Eta autonomia-erkidegoek diote pilota udaletxeen teilatuan dagoela. Inork ez du gogokoak ez diren erabakirik hartu nahi.

Osasuna-ekonomia. Uste zena baino apalagoa izan da ekonomiaren sustapena. Ahalik eta lasterren 2019. urteko egoerara bueltatzea da helburua. Pandemiaren hasieran osasunari eman zitzaion lehentasuna, ekonomiari dagokio orain . Baina Omikron aldaeraren eraginez, kutsatuen kopurua gero eta handiagoa bada, ez al dituzte medikuen eta erizainen arteko laneko bajek osasun sistema kolapsatuko, eta langileen bajek industria eta zerbitzuak geldiaraziko? Zuzena al da, pandemiak bere horretan jarraitzen duen bitartean milaka osasun langileen kontratuak bertan behera uztea?

Segurtasuna-funtsezko eskubideak. Nekatuta eta aspertuta dago jendea hainbeste murrizketekin, eta inork ez ditu berriz ere konfinamendu neurriak jasan nahi. Pandemiarik egongo ez balego moduan, bizitza normala egitea ez dirudi bide zuzena denik. Prebentzio neurrien aldeko agintarien gomendioak nahikoak al dira? Badirudi ezetz.

Egoera korapilotsuetan erakutsi beharko lukete agintariek erabaki zuzenak eta ausartak hartzeko gaitasuna. Inork ez du esango pandemiaren kudeaketa erraza denik. Interes kontrajarri asko dira jokoan daudenak. Baina guztion gainetik, herritarren osasunak beharko luke izan lehentasuna.


Bi urte eta erdiko zigorra ezarri diote 62 urteko gizon bati, adingabe batez abusatzeagatik

15 urteko emakumezko batekin sexu harremanak izaten saiatzea eta eduki sexualeko argazkiak eskatzea leporatu diote auzipetuari, baina ez da kartzelan sartuko.

Nafarroako Auzitegiko Bigarren Atalak bi urte eta erdiko espetxealdia ezarri dio 62 urteko gizonezko bati, sexu abusu eta sexting delituengatik. Epaileek frogatutzat jo dute akusatua saiatu zela, sare sozialen bidez, 15 urteko adingabe batekin sexu harremanak izaten, biluzik ateratako argazkiak eskatzen zizkiola, eta bikote harremana zutela sinetsarazi ziola.

Abusatzaileak ezinen du biktimarengana hurbildu lau urte eta erdiko epean, 2.500 euroko kalte ordaina pagatu beharko dio, eta komunitate lanak egin beharko ditu 108 egunez. Hala ere, kartzela zigorra etetea onartu du auzitegiak, «zigortuak konplitzen baldin baditu aurreko betebehar guztiak, eta datozen hiru urteetan deliturik egiten ez badu».

2020an hasi zen erasotzailearen eta biktimaren arteko «adiskidetasun giroko harremana»: gizonak 15 urteko adingabeari esan zion gustuko zuela, «nobioak» zirela, eta ohartarazi zion inori ezer ez kontatzeko, «bestela errieta eginen ziotelako». Akusatuak egunero bidaltzen zizkion mezuak adingabeari, eta hark oparitutako sakelako bat erabiltzen zuen horretarako. Mezu ugari bidali zizkion Whatsappez, eduki sexualeko argazkiak eskatzeko. Sexu harremanak izateko proposamenak ere egin zizkion abusatzaileak, biktimak ezezkoa eman arren. 2020ko azaroaren 22an, akusatuaren etxean elkartu ziren biak, eta gizonezkoa saiatu zen adingabea bortxatzen. Emakumezkoa altxatu eta ihes egin zuen.


Goierri elkarteak Z-Z Urolako Trena Bizikletaz martxa berreskuratu du

Goierri kirol elkarteko zikloturismo sailak, bi udalen laguntzarekin Z-Z Urolako Trena Bizikletaz martxa antolatu du datorren ostegunerako (urriak 12). Pandemia garaian egiteari utzi zitzaion eta aurten 16. edizioa egingo dute. Beti bezala, hiru ibilbide egongo dira: Iraetara (09:00etan irtengo dira), Azkoitiko plazara eta Aizpurutxora. Azken bi taldeak 10:00etan aterako dira. Denak Areizaga-Kalebarren plazatik abiatuko dira. Iraetan, Azkotian, Aizpurutxon eta helmuan anoa postuak egongo dira. Parte hartzea doan da. Goierri elkartean, Ispilla eta Aldiri kiroldegietan, Zatikan eta Urben eman daiteke izena.


Astiko baratza ekologikora bisita egingo dute larunbatean, Zarautzen

Baratze ekologiko bat, Azkoitian (Hitza) Astiko Gaztaindizar baratza ekologikoa bisitatu eta bertako produktuak dastatu ahalko dute interesa dutenek larunbat goizean, 11:00etan. Helduek bost euro ordaindu beharko dituzte eta, haurrek, hiru euro; lau urtez azpikoek doan egin ahalko dute bisita.


'First Lego League' txapelketaren Euskadiko finala Arrasaten

'First Lego League' Euskadiren 12. edizioaren finala egoitza ugaritan egiten aritu ziren zapatu goizean zehar, tartean Mondragon Unibertsitatearen Arrasateko egoitzan. Debagoieneko hiru eskolatako taldeek hartu dute parte bertan; Arizmendi ikastola, Mariaren Lagundia ikastola eta Oñatiko Zuazola Larraña institutuak.

Aipatu beharra, Arizmendi Ikastolako 'Neskek Eraldatuz Teknologiaz' taldeak proiektu berritzaile onenaren saria irabazi zuela, estatuko finalerako txartela lortuz.


Matrikulazioa zabalik A&E akademian

Zabalik dago matrikulazioa A&E ingeles akademian. Irailaren amaierara arte doan izango da matrikulatzea. Honako titulazioak ateratzeko ikastaroak eskaintzen dira: KET, PET, FCE, CAE eta CPE. Haurrek, gazteek nahiz helduek eman dezakete izena.

Helbidea: Justo kalea, 3

Telefonoa: 943 00 42 44 / 615 76 23 79


Unai Larrabide: «’Txipa aldatzeko’ lehen pausoa aldatzen ahalegintzea da»

Euskaldun zaharra bada ere, testuinguru batzuetan euskaraz hitz egiteko “segurtasun falta” duela dio Unai Larrabide Ipiñak (Zeberio, 1979). Hizkuntza ondo ezagutu arren, Ahobiziek erdarara jotzeko duten erraztasunari topea jartzen saiatzeko hartu du parte Euskaraldian. “Txipa aldatzeko” lehen pausoa “aldatzen ahalegintzea” dela onartu du Larrabidek, eta ekimena Zeberio bezalako herrietan euskarari bultzada emateko aitzakia ona iruditzen zaiola azaldu digu.

Zergatik hartu duzu parte Euskaraldian? Euskarak bultzada bat behar duela uste dudalako. Aurreko bi edizioetan ere horregatik hartu dut parte.

Zein izan da zure helburua dinamika honetan? Herrian bertan euskara sustatzen laguntzea. Ea Zeberion ere pixkanaka-pixkanaka euskara gehiago erabiltzen dugun!

Euskaraldiatik kanpo, non eta norekin erabiltzen duzu euskara? Gehienbat familian erabiltzen dut, etxean betidanik egin izan baitugu euskaraz: ni baserrian hazi eta hezi naiz eta bertan gure hizkuntza, euskara, gure altxorra izan da. Halere, hortik kanpo, beti erabili izan dut hizkuntza lagunekin eta euskaraz dakiten ingurukoekin ere.

Zein aldaketa espero zenuen zure hizkuntza erabileran Euskaraldian zehar? Printzipioz, jende berarekin hitz egin nahi nuen euskaraz. Dena den, euskara jakin eta erabili arren, nik ere askotan egiten dut aldaketa gaztelaniara, eta hori da, hain zuzen, aldatu nahi izan dudana; salto hori ekiditen ahalegindu eta hizkuntza gehiago erabili.

Eta lortu duzu helburua? Bai. Euskaraz uneoro egiten saiatu naiz, eta uste dut helburua bete dudala. Aurtengo edizioan jende askok hartu du parte, eta izena eman dugunok konpromesua betetzen saiatu garela esango nuke.

Herrian egin diren zein ekintzatan hartu duzu parte? Udalak urtero antolatzen du euskarari buruzko galdeketa bat herritarrentzat. Lehiaketa antzeko bat da, ea nork asmatzen dituen galdera gehiago Zeberioren eta euskararen inguruan. Horretaz aparte, abenduaren 3an, Euskararen Egunean, ekintzak egin zituzten herrian, eta bertan ere hartu nuen parte, arratsaldean umeentzako egon ziren ekintzetan.

Zergatik dira inportanteak, zure ustez, Euskaraldia bezalako ariketa sozialak? Uste dut garrantzitsuak direla euskararekin berriro aktibatu gaitezkeelako denok Euskaraldian: praktikatzeko eta hitz egiteko aitzakia ematen digun bultzada orokorra da. Askotan, administrazioan egin behar diren aldaketetan jartzen dugu fokua, euskara sustatzeko pauso gisa, baina nik garrantzi gehiago ematen diot etxean edo kalean norberak egiten duen euskararen erabilerari. Eta horri Euskaraldiarekin eman diezaiokegu bultzada. Instituzioei buruz ari garenean, beti jotzen dugu aitzakietara: “Ez dute hau egiten, ez dute bestea egiten…”. Baina etxeko jarrerari eta norberaren euskara erabilerari garrantzi gehiago eman behar diogu horrelako ekimenekin.

Zuk txikitatik egin izan duzu euskaraz etxean. Bai. Amak betidanik bultzatu izan gaitu horretara. Anaiok gure artean erdaraz hitz egiten entzuten bagaitu, beti esaten digu: “Baina euskaraz ez dakizue ala? Egin euskaraz zuen artean!”. Amak orain 78 urte ditu, eta, seguru asko, Frankismoko garai gogorra bizi izan zuelako eskatzen digu horrenbeste euskara erabiltzea. Gurasoen garaian ez bezala, guk ez daukagu aitzakiarik euskaraz ez egiteko; are gehiago, gure betebeharra da. Halere, esango nuke haiek gehiago baloratzen dutela hizkuntza, guk, ikasteko eta erabiltzeko erraztasun guztiak ditugun arren, gutxi erabiltzen baitugu. Agian, arazoa da benetan sinetsi behar dugula hizkuntzari bultzada emateko gai garela.

Gazteek gutxiago darabilte euskara? Haien maila ona da, baina erabilera, ez horrenbeste. Gaztetxoak direnean asko erabiltzen dute, baina gero, galtzen doaz, ohitura kontuagatik, nik uste. Helduoi ere gauza bera gertatzen zaigu, gaztelaniaz hitz egiten dugulako gure inguruneagatik: lantokian, lankideen eta ingurukoen hizkuntza ohiturengatik, gauden herriaren arabera… Inguruko jendeak eta lekuak eragin handia dauka.

Badago jendea euskaraz jakin arren, erdarara jotzen duena egunerokoan. “Txipa aldatzeaz” hitz egiten da askotan horri buelta emateko. Nola egingo zenuke zuk? Jende horri euskarak gure bizimoduan daukan garrantzia zein den azaltzen saiatuko nintzateke, esku artean daukagun altxorra dela esan. Eta aldaketak apurka-apurka egiten ahalegindu, ez guztia batera. Dinamika aldatzeko, hori izango litzateke nire planteamendua.

Badago, baita ere, bere euskara mailagatik hitz egiteko beldur den jendea. Bai, askotan gertatzen da, eta ez gaizki hitz egiten dutenen kasuan bakarrik, baita dakitenen kasuan ere. Ez gara seguru sentitzen testuinguru batzuetan euskaraz egiteko, eta erdarara jotzen dugu. Baina “txipa aldatzeko” lehen pausoa aldatzen ahalegintzea da.

Nola ikusten duzu euskararen egoera gaur egun? Uste dut egoera ez dela txarra, baina buruan sartu behar dugu euskaraz gehiago egin behar dugula. Euskaldun zaharrak izan arren, erabilera gehiago sustatu.

Eta nola ikusten duzu etorkizuna? Ondo. Positiboa naiz euskararekiko. Txikienekin hasten bagara etxean hizkuntzaren garrantziaz hezten eta ohituretan fokua jartzen, etorkizunean bide onetik joango garela uste dut. Zeberioko eskolan, adibidez, dena egiten dute euskaraz, ohituta daude, eta egia da herriko zentrotik irteten direnean, agian, gaztelera gehiago erabiltzen hasten direla, baina herrian badaukate euskara nahi beste erabiltzeko aukera.

Zein dinamika jarriko zenituzke martxan Zeberion egoerari buelta emateko? Herrian denok ezagutzen dugu elkar, eta gure artean euskara betidanik izan dugun hizkuntza da. Guztiok jakinda, erabiltzeko konpromisoa hartzea da egin beharrekoa. Jarrera hobea izan behar dugu euskararekiko.


Mendiak babestea eskatzeko mendi martxa egingo dute bihar Aramaion

Arabako Mendiak Aske plataformak deituta mendi ibilaldia egingo dute bihar, zapatua, Aramaion.

Arabako Mendiak Aske plataformak mendiak babesteko mendi martxen beste edizio bat hasi berri du. Lehenengo ibilaldia martxoaren 25ean egin zuten, Uribarri-Jauregin. Bihar, apirilak 1, bigarren mendi martxa egingo dute, Aramaion. 09:00etan elkartuko dira, frontoian, eta, handik abiatuta, Kruzetara, Durakogainera eta Ganborraldera igoko dira. Ibilbide hori hamabi kilometrokoa izango da eta 600 metroko desnibela izango du.

Motzagoa izango den beste ibilbide bat ere antolatu dute: 10:00etan irtengo dira Kruzetatik, zazpi kilometroko ibilbidea izango du ibilaldi motzak, eta 300 metroko desnibel positiboa. Mendi martxen helburua da zentral eolikoak eta fotovoltaikoak ezarri nahi diren ingurune naturalak ezagutzera ematea.

Horrez gain, antolatzaileek gogora ekarri nahi dute maiatzaren 20an egingo den manifestazio nazionala. Euskal Herrian egin nahi duten makroproiektuen aurka egingo dute, 18:00etan, Gasteizen


Ahots eta organo kontzertua izango da ostiralean Loiolako basilikan

Frantziako Atelier Lyrique de Nanterre abesbatzak eta Marc Meisel organista suitzarrak eskainiko dute kontzertua, 20:00etan. Doako emanaldia izango da.

Frantziako Atelier Lyrique de Nanterre abesbatzak eta Marc Meisel organista suitzarrak kontzertua eskainiko dute ostiralean, 20:00etan hasita, Loiolako Basilikan. Doako emanaldia izango da Franz Liszt-Via Crucis izenekoa. Saskia Salembier mezzo-soprano eta biolinista barrokoak zuzenduko du emanaldia.


PCR proba egitera deitu ditu Osakidetzak Larreagaburuko (Bilbo) bizilagunak

13 eta 40 urte bitarteko bizilagunei zuzenduta dago deialdia. Azaroaren 18a eta 20a bitartean, Basurtuko ospitalearen kanpoaldean ezarri duten karpara joan beharko dute proba egin nahi dutenek.

Larreagaburuko (Bilbo) 13 eta 40 urte bitarteko bizilagunak PCR proba egitera deitu dituzte Osasun Sailak eta Osakidetzak, COVID-19aren pandemia gelditzeko egiten ari diren zaintza eta kontrol lanen baitan.

Ohar batean zehaztu dute Berrio-Otxoa, Larreagaburu eta Karmelo ikastetxeetako ikasleek ez dutela horretarako txandarik hartu beharko, eskolan bertan jasoko dutelako PCRa egiteko hitzordua.

Proba egiteko prest dauden gainerako pertsona guztiak Basurtuko ospitalearen kanpoaldean ezarri duten karpara joan beharko dira, azaroaren 18a eta 20a bitartean. Asteazkenean, 14:00etatik 20:00etara egingo dituzte probak, eta ostegun eta ostiralean 08:30etik 20:00etara.

Osasun Sailak jakinarazi duenez, beharrezkoa da aurretik txanda hartzea, Larreagaburuko osasun zentrora (94 400 77 60) edo Osasun Batzordera (900 20 30 50) deituta. Emaitza guztiak SMS mezu bidez emango dituzte.

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu COVID-19a ez hedatzeko modurik eraginkorrena eskuak sarri garbitzea dela. Ahoa estaltzeko maskarak derrigorrezkoak dira EAEn eta Nafarroan. Iparraldean, espazio publiko itxietan, garraio publikoan eta udalerri eta hiri nagusietan da derrigorrezkoa.


Zarauztik Bilboko ekitaldira joateko autobusa antolatu dute

Gure esku dago dinamikak "ekimen ikusgarria" antolatu du martxoaren 29rako. Eskozia, Katalunia eta Euskal Herriko kulturak ordezkatuko dituzten hainbat artista izango dira Bilboko La Casilla pabiloian, Kepa Junkera musikariaren gidaritzapean. Zarauzko Gure esku dago batzordeak autobusa antolatu du bertaratzeko. Txiki Polit, Arrano eta Eguzki tabernetan zein Bai Batzokian eman ahalko dute izena, martxoaren 28ko 21:00ak bitartean. Autobusa hurrengo egunean irtengo da Eguzki taberna paretik.


Epea luzatu dute enpresa sortu nahi dutenen ikastaroan izena emateko

Izena emateko epe berria urtarrilaren 28ra artekoa izango da

Orioko Udaleko Ekintza Ekonomikoetako eta Enpleguko batzordeak, enpresa bat sortzeko lehenengo urratsei buruzko ikastaroa antolatu du. Jarritako epean jende gutxik eman du izena eta Udalak erabaki du urtarrilaren 28ra arte epea luzatzea.

Ikastaroan jorratuko dituzten gaiak honakoak izango dira:

Ideiak eta sormena lantzeko teknikak

Ideietatik ekintzetara

Ekintzaile izaera lantzen: ideien errentagarritasuna eta merkatua

Enpresa motak

Enpresa proiektuaren ildoak: izena eta jarduera, eraketa juridikoa, merkatuaren egoera eta ikerketa, gestioaren kontzeptuak, diru-laguntzak eta dokumentazio administratiboa.

Ikastaroan izena emateko, udaletxeko bulego orokorretara jo behar da nortasun-agiriaren kopiarekin. Langabezian daudenek langabetu-txartelaren kopia ere aurkeztu beharko dute. Ikastaroaren prezioa 30 eurokoa izango da eta behin taldea osatu eta ikastaroa hasteko momentuan ordaindu beharko da. Langabetuek doan egin ahal izango dute ikastaroa. Eskolak astelehenetik ostiralera izango dira, arratsaldez: 17:00etatik 19:30era. Taldea osatuz gero, otsailean izango dira eskolak, ikastolako informatika gelan.


'Mama o papa' eta 'Trash' izango dira ikusgai asteburuan

Dani de la Orden zinema zuzendariaren komedia bat da Mama o papa, eta Paco León eta Miren Ibarguren lantaldeko aktore ezagunenak. Dibortziatzea erabakitzen dute guraso batzuen gorabeherak ditu kontagai pelikulak. Bestalde, igandean, Trash animazioazko filma eskainiko dute euskaraz.

Urtarrilak 1, larunbata

19:15. Mama o papa

22:15. Mama o papa

Urtarrilak 2, igandea

16:45. Trash

19:15. Mama o papa

Urtarrilak 3, astelehena (ikusleen eguna)

17:00. Mama o papa

20:30. Mama o papa


Ibon Oregi kirolaria 'Helmuga' saioko protagonista

ETB1eko igandetako kirol saioak Ibon Oregi, olatu artean aske izenburupean eskaini zion atzo erreportajea Zarauzko bizilagun markinarrari.

2020ko urrian istripua izan zuen Ibon Oregi surflariak, eta, ondorioz, hanka galdu zuen. Triatloiak egiten zituen eta, entrenatzen ari zela, auto batek harrapatu zuen. Gaur egun, surf egokituan ari da buru-belarri, eta Helmuga saioko aste honetako protagonista izan da.


Dj klaseak eta musika elektroniko ikastaroa Kurtzebarrin

Kurtzebarri BHIko Hauspoa proiektuaren barruan, tailer berri bati eman zioten hasiera ikasleek asteartean, hilaren 9an.

Dantz taldearekin eta Kultura Eskola ekimenari esker, ikaslek askok gozatu ahal izan zuten "Dj klaseak eta musika elektroniko ekoizpen ikastaroa".


Ekitaldi kultural, antifaxista eta antiarrazista antolatu dute Moskun biharko

Deialdia luzatu dute biharko larunbatarekin Moskuko bizilagunek. Zehazki, ekitaldi kultural, antifaxista eta antiarrazista egingo dute Urdanibia plazan, 20:30ean abiatuta. Bertsolariak, disko jartzaileak, antzerkia… egongo da Auzoa defendatu, faxistak kanpora! lelopean. Hamaika eragilek eta establezimenduk bat egin dute deialdiarekin.


Onddo Rock

12:00. Hasiera ekitaldia, Berdura plaza.

12:30. Kiimak taldea eta marianitada.

14:30. Herri bazkaria, Berdura plazan.

17:30. Kontzertuak. Z.L.N., Larru Beltzak, EH Sukarra, Akabu eta Amildegi.

Ondoren. Gaztetxean, DJ Fresa Morango.


Zubietako pilota jaialdiko sarreren lehen salmenta eguna gaurkoa

Uztailaren 27an binaka jokatuko diren bi pilota partidez osaturiko jaialdirako txartelak ostegun honetan eta datorren astelehenean, uztailaren 18an eskuratu ahalko dira.

Uztaileko azken astean ospakizun giro betean murgilduko dira Zubietan, eta zenbait ekitaldietarako lekua hartzen hasteko garaia da. Pilota jaialdia iragarri du Jai Batzordeak uztailaren 27an, arratsaldeko 18:00etan bertako frontoian. Bi neurketa jokatuko dira, biak ala biak binaka. Hasteko, Iker Aburuza eta Oier Aramburu, Andoni Olasagasti eta Aimar Iraolarekin lehiatuko dira. Segidan, binakako bigarren neurketa; Bengoetxea eta Ortiz de Urbinaren, eta Urmeneta-Odriozola bikotearen artekoa.

Pilota jaialdirako sarrerak aurrez eskuratzeko aukera izango izango da. Zehazkiago esanda, bi egun finkatu ditu Jai Batzordeak txartelon salmentarako; uztailaren 14a eta 18a, 17:00-20:00 artean, frontoi ondoko egoitzan, Kaxkapen. Bi egunoz gain, jaialdi egunean bertan, hilaren 27an ere txartel batzuk eskuragarri izango direla ohartarazi du antolakuntzak. "Sarrera gutxi batzuk egunean bertan erosi ahal izango dira".

Astebetez jai

Pilota jaialdi hau izango da, hiru urteren ostean bueltan datozen Zubietako jaien osagaietako bat. Baina ez bakarra noski. Ohi baino egunbete lehenago hasiko dira herri festak aurtengoan; uztailaren 23an hain zuzen, larunbatarekin. Amaitu berriz, ohi bezala, uztaila agurtuko dugun azken egunean, hilaren 31n. Bitarte horretan, haurrei zuzenduriko ekitaldiak, goizaldera arte luzatuko diren kontzertu gauak, txapelketak, otordu baten bueltan lagunartean biltzeko aukera anitz... Zubietan.


Plazaola Bide Berdea sustatzeko eta ezagutarazteko material berria aurkeztu dute

Andoaingo Bisitarien Etxea gunean aurkeztu dituzte Bide Berdearen gida eta ikus-entzunezko material berriak. Bertan izan dira Maider Lainez alkatea, Mari Jose Izagirre Sustapen Ekonomiko, Enplegu eta Gazteria lansaileko zinegotzia eta Javier Hurtado Turismoa, Merkataritza eta Kontsumoko sailburua.

Bide Berdeak Euskadiko turismo-ereduaren parte dira, beraz, Euskadiko zikloturismoko estrategiaren sustapenean aurreikusita daude, besteak beste, Bide Berdeen Jardunaldiak, errepide bidezko turismo-ibilbideen eskaintza (Euskadi cycling), baterako marketineko ekintzak eta Euskadi Bike Country kluba sortzea. Gainera, tailer profesionalak antolatzen ari dira enpresa turistikoei zikloturismoko produktua bideratzenlaguntzeko.

Hari beretik tiraka, Maider Lainez pozik agertu da: "Turismo jasangarria bultzatzearekin batera, enpleguaren eta prestakuntzaren arloan programa ugari egin ditugu, iraupen luzeko langabeei edo gazte langabeei zuzenduak”. Javier Hurtado sailburuak ere oso garrantzitsutzat jo du sustapenerako plana: "Azpiegitura horiek eta zikloturismoaren praktika lehentasunezko ardatzak dira Euskadiko turismo-eredu jasangarrian, hain turistikoak ez diren eremuetako fluxuen mugimendua, eskaintzaren aniztasuna eta turismo arduratsua bultzatzen dutelako.

Enpresei zuzendutako tailerrak

Datorren 13an eta 14an alojamendu-zerbitzuetako enpresei eta turismo- zerbitzuetako enpresei zuzendutako tailer zehatzak emango dira. Enpresek bizikletaz bidaiatzen duten pertsonen lekuan jarri eta hainbat gai landu ahal izateko.


'Benedetta' filma

'Benedetta' filma (Frantzia, 2021). Zuzendaria: Paul Verhoeven. Iraupena: 131 minutu. Gaur ikuslearen eguna da. Sarrera da lau euro.


Murgiltzea eskatu dute ikastolek

Ikasle guzien euskalduntzea ziurtatzeko «ezinbestekoa» da, Ikastolen Elkartearen iritziz


GuraSOSek azpimarratu du Azkarateko hondakin guneak sortuko duen "arazo handiena" hautsa izango dela

GuraSOS elkarteak uste du Azkarateko hondakin plantari dagokionez "gaia desbideratzen" ari direla Azkoitian, eta "hautsak sortuko dituen kalteak" azpimarratu ditu.

GuraSOS elkarteak Azkarateko hondakin plantari buruzko iritzia ematen jarraitzen du, eta azaldu du Azkoitian "gaia desbideratzen" ari direla. Elkarteak azpimarratu du ingurumenarekiko sortuko den "arazo handiena" hautsa izango dela. Euskal Herriko Agintaritzaren Aldizkariak (EHAA) Azkarateko hondakin guneari buruz argitaratutako txostenaren "punturik ahulena" hautsaren gaia dela adierazi du elkarteak.

"Proiektuaren eskatzaileek hasiera batean ez zioten batere garrantzirik eman hautsaren gaiari, eta Ingurumen sailak eskatu zieten txostena hobetzeko. Hautsa gutxitzeko hainbat neurri hartuko direla esaten duten arren, aurretik garbi utzi dute hori ez dela proiektu honen bultzatzaileen hasierako nahia", azaldu du GuraSOS elkarteak. Era berean, gaineratu Azkarateko gunean ez dela "jarraipen eta kontrol neurri egokirik" egingo. "Ez da aurreikusten PM 2,5 elementuaren partikulak neurtuko dituztenik", azpimarratu dute. Horiek eraikuntza materiala birrintzean sortzen diren elementuak dira, eta Azkaraten horiek baino materia partikular txikiagoen neurketarik ez dela egiten jakinarazi du GuraSOSek.

Elkarteak materia partikular horrek duen garrantzia azpimarratu nahi izan du, eta azaldu du partikula horien presentziak "zuzeneko lotura" duela COVID-19 gaixotasunak eragindako hilkortasunarekin. "Hardvard Unibertsitateak kaleratutako ikerketa baten arabera, koronabirusagatik hiltzeko arriskua handiagoa da PM 2,5 elementu partikula fin horien maila altua den lurraldeetan", azaldu dute GuraSOS elkarteko kideek. Gainera, azaldu dute PM 2,5 elementu partikularen igoera txiki bat "nahikoa" dela COVID-19 gaixotasunaren heriotza-tasa %15 igotzeko.


Erdi Aroko azoka antolatu dute asteburu honetan Etxebarrin

Urriaren 1etik 3ra bitartean Erdi Aroko azoka antolatuko dute Etxebarrin. Besteak beste, ipuin kontalariak, txotxongiloak, liburutegi ibiltaria eta jolasak izango dira.

Asdear eta Etxebarriko Karting klubak antolatu dute azoka, eta Etxebarriko Udalaren eta Jubilatuen Etxea, Atutxa, Batzokia, Bigarren Abi, Frontoia eta True Colours tabernen laguntza du.


San Jose trikiti jaialdiaren laburpen bideoa

San Jose trikiti jaialdia ospatu zuten atzo, igandea, Soreasu antzokian. Jende ugari joan zen jaialdia ikustera, eta oholtza gainean ere adin guztietako soinujole eta panderojole ugari bildu ziren. Protagonista nagusia Tomas Zubizarreta 'Zendoia' izan zen; izan ere, oholtzara igo eta pieza parea jotzeaz gain, omendua bera izan zen atzokoan. Euskal Herriko Trikitixa Elkarteko ordezkari batek jarri zion txapela. Amaieran, gainera, jaialdian parte harte zuten guztiek azken pieza bat eskaini zuten.


Iseka rock taldeak lehen diskoa atera du

Julen Garciak, Mikel Larrañagak, Abel Armendarizek eta Iosu Alberdik osatutako laukoteak bere lehen diskoa atera du. 6 kantaz osatutako CDa Leize, Metro, Ganbara eta Nikol tabernetan eta Gaztetxean erosi daiteke 5 euroan. Hemen duzue galernasarean.inforako eskaini zuten elkarrizketa.

Argazkia: Mikel Castellano

Julen Garciak, Mikel Larrañagak, Abel Armendarizek eta Iosu Alberdik osatutako laukoteak bere lehen diskoa atera du. 6 kantaz osatutako CDa Leize, Metro, Ganbara eta Nikol tabernetan eta Gaztetxean erosi daiteke 5 euroan.

Hemen duzue galernasarean.inforako eskaini zuten elkarrizketa.


Lekeitioko Denbora Bankuak eta Lagunkoia taldeak txakolinen ibilbidea antolatu dute

Lekeitioko Denbora Bankuak eta Lagunkoia taldeak elkarlanean, eta udalaren laguntzagaz, txakolinen ibilbidea ekimena antolatu dute. Hitzordua eguaztenean [urriak 18] 17:30ean jarri dute, Santa Elena ermitan. Sosoaga dolaretik aterako dira eta Pipas txakolindegian amaituko dute, bisita eginez eta txakolin dastaketagaz. Antolatzaileek aurreikusten dute ibilbideak guztira bi orduko iraupena izatea.

“Helburua da herriko altxorrak ezagutzera ematea eta Denbora Bankura zein Lagunkoi taldeetara partaide berriak hurbiltzea”. Horrez gain, Lekeition txakolinak izandako garrantzia nabarmendu nahi dute historian barneratuz. “Orain dela mende eta erdi bat, Lekeition 900.000 litro txakolin ekoizten ziren eta oso garrantzitsua zen industria horretan, hamazortzi zaindari egoten ziren mahastiak zaintzen eta Errioxako ardoa debekatuta zegoen besteak beste”.

Gaur egun, berriz, txakolin egile bakarra geratzen da, bisitatuko duten Pipas txakolindegia, hain zuzen ere. Eta horrek ere urtero 1.000 litro inguru egiten ditu. “Ibilbide honetan, Santa Elena baselizan dagoen Euskal Herriko egurrezko dolare handi eta ondoen mantentzen dena bisitatuko dugu. Pipasen mahastia ezagutzeko aukera izango dugu, bukaeran ondare den txakolina dastatzeko aukera ezin hobea egongo da”. Azkenik, gogoratu dute ez dela izena eman behar eta herritarrei parte hartzeko deia egin diete.


Zaldaina konpontzeko lanak direla eta trafikoa itxiko dute Labrit inguruan

Zabalgunea eta alde zaharra lotzen dituen oinezkoentzako zubia konpontzeko aldamioak prestatzeari berrekingo diote Udaleko beharginek.

Labriteko zaldaina konpontzeko lanak dagoeneko hasi dira eta horrek, tarteka, inguru horretan autoen trafikoan murrizketak eragingo ditu. Gabonetako etenaren ostean aldamioak jartzen hasiko dira bihar beharginak. Lan hau asteazkenean abiatu zuten zubiaren Media Luna ertzean, hau da, zezen-plazatik gertuen dagoen eremuan.

Urte amaieraren aurretik, Udalak jakinarazi zuen hilabete honetatik aurrera "trafikoari eragingo diotela egituraren konponketa lanek". Orduan ez zuten zehaztu zenbat errail moztuko dituzten, ezta zenbat iraungo duten lanek ere. Gaur jakinarazi dute trafiko mozketak heldu den hastean hasiko direla.

Fermin Alonsok, Mugikortasuneko eta Proiektu Estrategikoetako zinegotziak, Javier Leoz Geroa Baiko ordezkariaren galdera bati erantzunda, ziurtatu du aldamioa pasabidean jartzeko lanak bihar, osteguna, hasiko direla berriro, eta datorren astean erdigunea eta Txantrea eta Arrotxapea auzoak lotzen dituen bideko ibilgailuen zirkulazioa murriztu beharko dela. Alonsok adierazi du zirkulazioa eteteak erreietako bati eragingo diola, astelehenean edo asteartean hasiko dela eta horren berri emateko asmoa duela, zehaztasunik eman gabe.

Proiektuak zaldainaren egungo egitura eta estetika berari eusten dio, eta zimenduak eta pasabideko beste elementu batzuk sendotzea, ur-garbiketaz gain, korrosioa kentzeko eta kaltetutako txapak birjartzeko.

Joan den azaroan, Udal Gobernuaren Batzordeak onartu zuen obra-lanak Obenasari esleitzea, 593.717 euroko zenbatekoarekin eta 15 asteko iraupenarekin.


Gizon bat atxilotu dute Zarautzen sexu eraso bat egotzita

Ertzaintzak jakinarazi duenez, Zarauzko ostatu turistiko bateko komun publikoetan gertatu zen sexu erasoa, astelehen goizaldean. Atxilotua karguekin aske utzi dute, epailearen aurrean deklaratu ondoren.

Ertzaintzak jakinarazi du 31 urteko gizon bat atxilotu dutela Zarautzen (Gipuzkoa) emakume bati sexu erasoa egitea egotzita. Salaketaren arabera, erasoa astelehen goizaldean gertatu zen, 05:30ak inguruan, Zarauzko ostatu turistiko bateko komun publikoetan. Abisua jasotakoan, Ertzaintzaren patruila bat bertaratu zen ostatura, eta atxilotu egin zuten erasotzailea, zeina han inguruan baitzebilen.

Segurtasun Sailak jakinarazi duenez, Zarauzko ertzain etxera eraman zuten atxilotua, eta, atzo azken orduan epailearen aurrean deklaratu ondoren, karguekin aske utzi zuten.

Ikusi gehiago: Urola Kostako Hitza


Escrivak ez du kaleratzea garestitu nahi

2021eko lan erreformak berritasunak ekarri zituen kontratazioan eta lan harremanetan, baina ez zuen ukitu kaleratzeen kostua, eta hori izan zen ELAk eta LABek egin zioten kritika handienetakoa.

Gaur egun, erreforma hori babestu zutenek ere eskatzen dute kaleratuei kalte-ordainak handitzeko, baina gaia Espainiako Gorteetara eraman dutenean, EH Bilduk eta ERCk PSOEren ezezkoarekin egin dute topo.

Gaur, Jose Luis Escriva Gizarte Segurantza ministroak itxi nahi zion atea eztaibadari; haren iritziz, «erabaki ona» izan zen kaleratzeak ez garestitzea.

Baina gauza bat da ministroak dioena, eta beste bat epaitegiek esaten dutena. Batetik, Europako Gizarte Eskubideen Kontseiluak aurki ebatzi behar du bidegabeko kaleratzearen ordaina 33 egunekoa izateak bat egiten al duen Europako Gutun Sozialarekin. Bestetik, epaile batzuk auzitan jarri dute kalte ordain horren neurria, eta baliteke Auzitegi Gorenaren esku geratzea auzia.


Bideoa: Joanes eta Aitor Elizondo arraunlariak marrazki lehiaketan

Zarautz-Gesalaga-Okelaneko arraunlari Joanes Elizondo eta Aitor Elizondo BM Lehiaketan aritu dira, batak marrazkiak eginez eta besteak asmatuz. Eusko Label Ligak igo duen bideo honetan ikus dateke zeinen ongi pasatu zuten.


'Aita Mari' Siziliarantz abiatu da 102 migratzaile ontzian direla

Erreskatea Maltako uretan izan arren, herrialde horrek porturatze baimena ukatu dio. Datozen orduetan Italiako porturen batera sartzeko baimenaren esperoan daude.


Sanpedroak

Haurren Eguna.

11:00. Herriko haurrentzako jolas eta lehiaketak. Marrazkiak, xakea, krosa...

12:00-14:00. Puzgarriak.

Ondoren. Haurren bazkaria.

15:00-17:00. Puzgarriak.

18:00. Patata tortilla txapelketa.

18:30. Sagardo dastaketa.

19:30. Herriko elektrotxarangaren emanaldia.

22:00. Kontzertuak. Erroka, Bad Sound eta DJ Reimy.


Atzerritartasunari buruzko informazio saioa

Ordua: 17:30-19:30.

Tokia: Potxoenea.

Zehaztasunak: "Saioaren helburua tratu berdintasunaren eta diskriminaziorik ezaren kontzeptuari buruzko ikuspegi orokorra ematea da, baita estatu espainiarreko atzerritarrentzako arau-esparrura eta nazionalitate-prozedurara hurbiltzea ere. Atzerritartasunari eta nazionalitateari dagokienez, honako edukien ingurukoak azalduko dituzte, besteak beste: atzerritarren eskubideak, baimenak, berrizteak, familia berrelkartzea, erregimen komunitarioa eta nazionalitatea. Diskriminaziorik ezaren ingurukoak, berriz, oinarrizko kontzeptuen lanketa, diskriminazio esparruak eta diskriminazioaren aurkako borrokaren aldeko baliabideak izango dira".

Nori zuzendua: atzerrian jaiotako herrikideei.

Izen-ematea:

parekidetasuna@usurbil.eus

943 377 110 (Gizarte Zerbitzuak)

Antolatzailea: Biltzen, Eusko Jaurlaritzaren Gizarteratzea eta Kulturarteko Bizikidetzaren Euskal Zerbitzua.


Bi positibo gehiago azken datuen arabera: bat Elizondon eta bertzea Donezteben

Apaldu dira datuak. Azken datuen arabera bi positibo atzeman dituzte gure lurraldean, horietatik bat Elizondon eta bertze bat Donezteben. Nafarroako datuei erreparatuta, positibotasun tasa %5,5ekoa zen atzo baina, hala ere, 188 pertsona daude ospitalean (40 ZIUn) eta atzeman zituzten 162 kutsatuen batez bertzeko adina 38 urtekoa da. Covid-aren ondorioz martxoaz geroztik Nafarroan hildakoen kopurua 865ekoa da.

Gure lurraldean pandemiaren hasieratik metatutako positiboak errepasatuz gero, 304 dira Doneztebeko osasun eremuan (Malerreka+Bertizarana) atzeman dituztenak, 451 Elizondoko eremuan (Baztan+Urdazubi+Zugarramurdi), 215 Leitzako eremuan (Arano+Areso+Goizueta+Leitza) eta 312 Bortzirietan.

Nafarroa osoko datuei dagokionez, atzo, azaroak 26, 2.910 proba egin zituzten (1.165 PCR eta 1.745 antigenoen testa) eta horietatik 162k positibo eman zuten (%5,5)

Covid-19ak jota, atzo, azaroak 26, 9 pertsona ospitaleratu zituzten Nafarroan, 2 ZIUn, eta 7 hildakoren berri eman zuten. Alta eta bajen balantzea egin ondotik, orain 188 daude ospitalean, horietatik 40 ZIUn.

Ikuspegi geografikotik, Iruñean eta Iruñerrian daude positiboen %55, Tuteran %17 eta Lizarran %15. Gainerako positiboak (%13) Nafarroako bertze eskualde batzuen artean daude banatuak.

Adin-tartekako kasuen banaketari dagokionez, talde nagusia 15 urtetik beheitikoak dira (%24); ondotik, 45 eta 59 urte bitartekoak (%20); eta, azkenik, 30 eta 44 urte bitartekoak (%19). Ondotik, 15 eta 29 urte bitarteko taldea, %17; 60 eta 75 urte artekoa, %11; eta, azkenik, 75 urtetik goitikoena, %9. Kasu berrien batez bertzeko adina 38,6 urtekoa da. Generoari dagokionez, % 53 emakumeak dira eta % 47 gizonak.

Birusak eragindako infekzioen intzidentzia metatuari dagokionez, atzoko kasuak batuz gero, 39.198 pertsonakoa da, eta heriotza kopurua 865ekoa da.

COVID-19 eskualdea eta Nafarroa

Infogram


Bideo emanaldia

'Gerra omen zetorrek! Ederrak egin dizkinagu!' herri antzerkiaren bideo emanaldia. Bideo emanaldira joan ahal izateko, herriko tabernetan izen emateko orriak jarri dira.

18:15. Topaketa.

19:00. Bideo proiekzioa.


Beroari aurre eginda bete dute sabela antzuolarrek

Kalebarrenen egin dute jaietako herri bazkaria. Hori bai, gerizpea bilatu behar izan dute eguerdian egiten zuen beroari aurre egin eta sabela bapo betetzeko. Hala, Euskal Parrilladaren eskutik bazkaldu dute mahaiaren bueltan bildu diren antzuolarrek. Sagardo upela ere eskura izan dute eztarria bustitzeko.


Jardunaldi baten faltan, Ligako txapeldun

Lauburu Ibarra Mahala Ligako txapelduna da, Siero Areto Futbol taldeari 1-6 irabazita; jubenil mailako Espainiako kopa jokatuko dute.

Lauburu Ibarra Mahala Ligako txapelduna da Siero Areto Futbol talde asturiarrari 1-6 irabazi ostean. 20 garaipen, porrot bakarra, 112 gol aldeko eta 24 gol kontra. Emaitza bikain hauekin, Arevaloren mutilek Liga titulua lortu dute txapelketa amaitzeko jardunaldi baten faltan. Talde morearen atzetik eta bigarren Gijon Playas talde asturiarrak amaituko du. Bikain aritu dira haiek ere orain arte eta talde morearekin batera Espainiako jubenilen kopa jokatuko dute ekainaren 5eko asteburuan, estatuko 16 talde onenekin batera.

Puntu bakarra behar zuten moreek larunbatean txapeldun izendatzeko. Hala ere, 3 puntuak lortzeko asmoz bidaiatu zuten Pola de Sierora. Lehen minutuetan, aurkariaren defentsak ezustean harrapatu zituen bisitariak; izan ere, defentsa altuak eta baxuak tartekatzearekin batera, banakako defentsa burutu zuten geldikako akzioetan. Kosta egin zitzaien gipuzkoarrei partidan sartzea eta horrek prezipitazio ugari eragin zituen. Dena den, minutuek aurrera egin ahala, ibartarrak neurketan finkatu ziren eta ohiko posizio-jokoa eta presio nekaezina garatzen hasi ziren.

Aukerak iristen hasi ziren. Hala ere, azken metroetako erabaki txarrek emaitza ez mugitzea eragiten zuten. Azkenean, lehen zatia amaitzeko bi minutu soilik falta zirela, Jokin Agirretxek 0 eta 1ekoa ipini zuen, erasoko trantsizio ona arrakastaz amaituz.

Atsedenaldian egoerak zuzendu ostean, moreak erasokortasun puntu bat gehiagorekin kantxaratu ziren, eta 35. minutuan, 0 eta 2koa igo zuten Aimar Zubillagaren bitartez. Minutu bat geroago, Jokin Agirretxek hirugarren gola sartu zuen (0-3). Abantaila izan arren, ez zuten amore eman. Bigarren zatiko 7. minutuan, Aimar Iturriotzek beste bi gol sartu zituen, aldeak handituz: 0-5.

Moreen intentsitatea eta oldarkortasuna falten kopuruan islatu zen, amaierarako 12 minutu falta zirela bosgarrena eraginez. Dena den, taldeak txapelketa nahi zuen eta ez zuten intentsitatea jaitsi. Horri esker, aukerak bata bestearen atzetik etorri ziren, baina bost minuturen faltan, etxekoek aldea murriztu zuten (1-5). Markagailua mugituko ez zela zirudienean, Unax Iglesias jokalari kadeteak arratsaldea borobildu eta, talde ekintza bikain baten ondoren, bigarren zutoinetik amaitu zuen, ibartarren alde: 1-6.

Entrenatzaileren hitzetan: «Oso pozik gaude txapelketa honengatik. Handia da lortutako guztia. COVID-19aren aurka borrokatu dugu, plantilan izan ditugun konfinamenduen eta positiboen gorabeheren aurka. Horrekin batera, 14 partida jokatu ditugula bi hilabetetan hartu behar da kontuan. Titulua lortzeko akats-tartea oso txikia zen eta denboraldia bikaina izan da. Oso eskertuta nago mutilen lanarekin».


Bigarren emanaldikoak ere salduta

Aitziber Garmendia eta Jon Plazaola datoz Oñatira hilaren 25ean 'Losers' antzezlanarekin, Santa Anara. Iluntzeko saiorako sarrerak joan den astean agortu ziren eta arratsalderako beste saio bat iragarri zuten, baina bigarren horretara joateko sarrerak ere agortu dira, denak saldu dira. Gaur jarri dituzte salgai, 09:00etan, eta ordu erdian saldu dira.


Laudioko jaiak, Korrontzi Oinkari dantza taldearekin

Euskal Herriko musika tradizionalari gaur egungo ikuspuntua ematen dion folk taldeak kontzertua eskainiko du Laudioko San Roke jaietan. Oinkari dantza taldearekin eta Laudioko Itxarkundia nahiz Akelarre dantza taldeekin arituko da.


Zinea Biterin, gaur ere

Zinea izango da gaur eta bihar ere, Biteri kultur etxean. Helduentzat, El inconveniente jarriko dute, gaur 19:00etan eta bihar 16:30etan. Eta haurrentzat Elfkins, gaur 16:00etan.


Junqueras: "Independentismoa orain duela hamar urte baino askoz indartsuagoa da"

Arantza Ruizek '12 minutos' saioan egindako elkarrizketa batean, Junquerasek esan du ez dela unerik kritikoena, ezta kasualitatez ere. "Une kritiko asko bizi izan ditugu, eta egungoa baino askoz ere larriagoak", erantsi du.

Oriol Junqueras ERCko presidenteak adierazi duenez, "argi dago independentismoa duela hamar urte baino askoz indartsuagoa dela", nahiz eta Generalitateak egoera zaila bizi, Pere Aragones presidenteak Jordi Puignero presidenteordea kargutik kendu ostean.

Arantza Ruizek '12 minutos 'saioan egindako elkarrizketa batean, Junquerasek esan du ez dela unerik kritikoena, ezta kasualitatez ere. "Une kritiko asko bizi izan ditugu, eta egungoa baino askoz ere larriagoak. Oso ohituta gaude egoera zailak kudeatzera", gaineratu du.

Hala, gogora ekarri ditu 2017ko irailaren 20ko atxiloketak, Kataluniako politikarien kartzela edo erbestea, "une kritikoagoak baitira", azpimarratu duenez. Gainera, "Kataluniako independentismoaren eta, bereziki, ERCren historian, alderdirik errepresaliatuena, une izugarri kritikoagoak bizi izan ditugu", uste du.

Junquerasen ahotan "toki guztietako koalizio gobernuetan zailtasunak daude, Espainiako Estatuan ere bai, eta ziur Euskadin ere badaudela, edo egon direla".

Aldebakartasuna eta aldeaniztasuna

Bestalde, ERCko presidenteak azaldu duenez, "edozein prozesu politiko, eta, zalantzarik gabe, Kataluniaren independentzia, hala da, Europar Batasunaren baitan estatu berri bat sortzea, beti da prozesu politiko konplexua, aldebakartasuna eta aldeaniztasuna eskatzen duena".

Junquerasen hitzetan, "aldebakartasuna eskatzen du gehiengo zabalak eraikitzeko borondate demokratikoan, eta aldeaniztasuna eskatzen du nazioartearen aitortzan. Hori da beti defendatu duguna eta une honetan defendatzen ari garena".

Negoziazio mahaia

Kataluniako Generalitatearen eta Espainiako Gobernuaren arteko egungo negoziazio mahaiari dagokionez, gogorarazi du emaitzak ez daudela "soilik gure borondatearen menpe".

"Neurri handi batean, Espainiako Gobernuaren borondatearen menpe ere badago, eta argi dago Espainiako Exekutiboak oinak arrastaka daramatzala, mahai hau ez existitzea nahiko luke; baina guk Kataluniaren eta Espainiaren arteko negoziazio mahai batean esertzea lortu dugu, eta hori lorpen handia da, zalantzarik gabe", aldarrikatu du.

Horregatik, batasunerako deia egin du: "ziur gaude independentismo guztiak negoziazio mahai honetan lagunduko baligu pixka bat indartsuagoak izango ginatekeela, eta Espainiako Gobernuak apur bat zailagoa izango lukeela ezetz esatea".

Espetxea

Azkenik, espetxealdiari buruz, "gu guztion kartzela gure herriaren askatasun kolektiborako bidearen parte da", adierazi du. "Kartzelatik igaro izanak aukera ematen digu nazioartean lehen irekitzen zailagoak ziren ate asko errazago zabaltzeko", adierazi du.


Azpeitiko aurtengo Sansilbestre probak 6,4 kilometro ditu

Nerea Uranga (Hitza), Manuel Unanue (Udala), Agustin Jimenez eta Egoitz Arruti (Xeye), aurkezpenean (Uztarria.com) Urte Zahar egunean egingo den Azpeitiko XIII. Sansilbestre Lasterketan izena emateko aukera zabaldu dute dagoeneko. Azkoitia-Azpeitia Xeye Atletismo Taldeak antolatuko du aurten ere, UROLA KOSTAKO HITZA babestuz eta Azpeitiko Udalaren laguntzarekin. Abenduaren 31n, 12:00etan da lasterketa nagusia, Azpeitiko plazatik irtenda.Aurreko urteetan baino ibilbide motzagoa izango du aurtengoak; 6,4 kilometrokoa. «Ibilbidea erosoagoa izateaz gain, zirkulazio arazoak ekidin eta probaren segurtasuna bermatzeko moztu dugu», dio Xeyeko Agustin Jimenezek. Izena, internetez www.kirolprobak.com-en eman daiteke. Bestela, Hitzaren Zarauzko eta Azpeitiko bulegoetan eman daiteke; Azpeitiko Aitzaki eta Azkoitiko Plaza Berri kirol dendetan; eta, langabetuek Azpeitiko igerilekuan. Kadeteek eta jubenilek 5 euro ordaindu behar dute; txip horia dutenek 10 euro; txipik ez dutenek 12 euro; eta, langabetuek 6 euro. Egunean bertan ere izena emateko aukera jarriko dute, baina 25 euro ordaindu beharko dela ohartarazi dute. «Prezio hori jarri dugu azken egunean inor ez etortzeko izena ematera, antolaketarako oztopoa izaten delako». Probaren bukaeran parte-hartzaileen artean urdaiazpikoak, ardo botilak eta afariak zozkatuko dituzte, eta denek oroigarri gisa elastiko bana jasoko dute. Azpeitiko Sansilbestrean eta martxoaren 22an jokatuko den Azkoitia-Azpeitia Lasterketa Herrikoian (7,5 kilometro) batera izena emateko aukera ere jarri dute, www.kirolprobak.com webgunean. Bietarako izena batera ematen duten txip horidunek 16 euro ordaindu beharko dituzte, eta gainontzekoek 20 euro. Eskolartekoentzat ere aukera Eskolartekoentzako lasterketak ere antolatuko ditu Xeyek Sansilbestreren barruan, abenduaren 31n. Azpeitiko plazan benjamin eta infantil arteko neska-mutilen probak 10:30ean hasiko dira. Hauek parte hartzeko ez dute ezer ordaindu behar. «Haurrentzako atletismoko lehiaketa askorik ez da izaten, eta hau aukera ederra da. Lasterka eginez ondo pasatzeko aukera da eta haurrak parte hartzera gonbidatu nahi ditugu», azaldu du Xeyeko Egoitz Arrutik.


'L'Entresort' antzezlana Perez Arregi plazan izango da, bihar

Ikuskizuna plazan eskeintzekoak ziren arren, muntaketa arazoak medio, azkenean, Perez Arregi plazan egingo dute.

Karpa muntatzen, gaur. (Uztarria.eus) Bihar, asteartea, XXXIV. Euskal Antzerki Topaketak hasiko dira Azpeitian L'Entresort antzezlanarekin. Hasiera batean lan hori Azpeitiko plazan eskeintzekoak baziren ere, azkenean, Perez Arregi plazan egingo dute antzezlana. Gaur hasi dira lana eskainiko duten karpa muntatzen, eta, azoka eguna denez, ezin izan dute plazan muntatu. Ondorioz, Perez Arregi plazan jarri dute karpa. Bihar, bi aldiz emango dute L'Entresort obra, 17:00etan eta 19:00etan. 7 urtetik gorakoei zuzendutako lana da, eta sarrerak egunean bertan erosi beharko dira, Perez Arregi plazan jarriko duten leihatilan. Helduek 5 euro ordaindu beharko dute sarrera, eta 14 urte bitartekoek 3 euro.


Amaia Uribe: 'Auzitegi Gorenak abortuaren inguruan hartutako erabakiak herrialdea bitan banatu du'

50 urte atzera egin dute AEBek. Auzitegi Gorenak atzera bota du abortatzeko eskubide konstituzionala. Orain eskubidea estatu bakoitzaren menpe geratuko da, eta estatuen erdietan eskubidea mugatu edo indargabetu egingo dela uste da. Erabakiak herrialdea bitan banatu du.


Abian da Bizenta Mogel ipuin lehiaketa

Azkoitiko Kultur Elkarteak eta Azkoitiko Udalak Bizenta Migel ipuin lehiaketa antolatu dute hogeita hamabigarren urtez. Dagoeneko argitaratu dituzte oinarriak, eta idazleek aurkeztu ditzakete lanak. Horretarako epea urriaren 31n amaituko da. Euskaraz idatzitako ipuinak aurkeztu beharko dira, eta inon argitaratu gabekoak. Hamazortzi urtetik gorako pertsonek har dezakete parte lehiaketan, eta lau eta hamar orri bitarteko lanak idatzi beharko dituzte. Gaia, berriz, librea izango da. Epaimahaiak azaroaren 29an hartuko du erabakia, eta irabazleak 500 euro eta oroigarria jasoko ditu; bigarren eta hirugarren postuan geratzen direnek, berriz, 330 eta 200 euro eta oroigarri bana eskuratuko dute, hurrenez hurren. Udaletxeko honako bidali behar dira lanak, urriaren 31 baino lehen: Azkoitiko Udala, Herriko enparantza z/g. Azkoitia 20720. Ipuinak gaitzizen bat eraman beharko du, eta itxitako beste kartazalean gaitzizen bera idatzi beharko dute; barruan, egilearen datu pertsonalak zehaztu beharko dira.


‘Zer ari da gertatzen Ukrainan?’ hitzaldia Zabielen

Zer ari da gertatzen Ukrainan? hitzaldia eskainiko du Elena Beloki Sorturen Nazionaleko Arduradunak, Mutrikuko Sortuk antolatu duen Ukrainiako gerraren inguruko bilera irekian.

Antolatzaileen esanetan, “hitzaldiaren helburua informazioa emateaz gain, gerrak sortutako ondorioei buruz hitz egitea da”. Hasieran, gaiari buruzko analisia egingo da eta ondoren, parte hartze zabala eta irekia bideratuko da, egon daitezkeen iritziak azaleratzeko asmoz.


Presoen aldeko Nafarroako Itzulia Lesakatik abiatuko da irailaren 29an

Urriaren 2an Iruñea izanen du helmuga 96 ordu eta 350 kilometroko itzuliak.

Sarek antolatuta, heldu den irailaren 29an abiatuko da euskal preso, iheslari eta deportatuen aldeko Nafarroako Itzulia. Lesaka izanen du abiapuntu eta gau eta egunez, 96 orduz, 350 kilometroko ibilbidea osatuko du. Urriaren 2an Iruñea izanen du helmuga.

Eskualdeko hainbat herritatik pasatuko da: Lesaka, Igantzi, Sunbilla, Doneztebe, Urrotz, Beintza-Labaien eta Saldias ukituko ditu ibilbideak. Herritarrei parte hartzeko gonbidapena luzatu nahi izan diete.


Arnaud de Lie, azkarrena Palmako esprintean

Antonio Sotok (Euskaltel-Euskadi) mendiko sailkapena eraman du eta Peio Goikoetxeak (Euskaltel-Euskadi) tarteko esprint berezien saria.

Arnaud de Liek (Lotto-Soudal) irabazi du 169,1 kilometroko Palmako Hondartza - Palma Saria. Belgikako txirrindulariak 3 ordu, 54 minutu eta 23 segundo behar izan ditu ibilbidea burutzeko.

De Lie ziklistak Juan Sebastian Molano (UAE Emirates) eta Sasha Weemaes (Sport Vlaanderen) gainditu ditu Palmako helmugan.

Beste alde batetik, Antonio Sotok (Euskaltel-Euskadi) mendiko sailkapena eraman du eta Peio Goikoetxeak (Euskaltel-Euskadi) tarteko esprint berezien saria.

Eguneko ihesaldian Sergio Roman Martin (Caja Rural-Seguros RGA), Xabier Azparren (Euskaltel-Euskadi), Ander Okamina (Burgos-BH), Vincent Hoppezak (Beat Cyclying) eta Isaac Canton (Burgos-BH) izan dira, baina azkenean tropelak harrapatu egin ditu-

Eta nabrmentzekoa da Mallorcako Challengeko protagonista Alejandro Valverde (Movistar Team) izan dela. Bere azken denboraldian garaipena erdietsi egin zuen Port d'Andratxeko gainean eta beste bigarren postu bat lortu ere.

SAILKAPENA

1. DE LIE Arnaud (Lotto Soudal) 3:54:23

2. MOLANO Juan Sebastian (UAE Team Emirates) 0:00

3. WEEMAES Sasha (Sport Vlaanderen - Baloise) 0:00

4. HOFSTETTER Hugo (Team Arkéa Samsic) 0:00

5. COLNAGHI Luca (Bardiani-CSF-Faizane) 0:00

6. MATTHEWS Michael (Team BikeExchange - Jayco) 0:00

7. NIZZOLO Giacomo (Israel - Premier Tech) 0:00

8. FIORELLI Filippo (Bardiani-CSF-Faizane) 0:00

9. MOSCHETTI Matteo (Trek - Segafredo) 0:00

10. WALSCHEID Max (Cofidis) 0:00


Karmengo Jaiak: zunba eta kangoo saioak

Karmengo Jaiak ospatuko ditu herriak asteburuan. Antolatzaileek egun osoko egitaraua prestatu dute.


Markina-Xemeingo Udalak hainbat inbertsio egingo ditu ingurumen, segurtasun eta azpiegitura alorretan

Ingurumen, segurtasun, azpiegitura eta efizientzia energetikoaren alorrei lotutako lanak gauzatuko ditu Markina-Xemeingo Udalak. Horretarako, kreditu aldaketa batzuk onartu zituzten joan den astean egin zuten azken osoko bilkuran, ia 400.000 eurokoak.

Diruzaintza gerakinetik ordainduko den inbertsio esanguratsuenetako bat Abesua kaleko lanak izango dira. Zebra bidea aldatu, oinezkoentzako babes hesiak jarri, lurreko inpresioak aldatu eta seinale berriak jarriko dituzte Abesua kalean, eta lan horiek guztiek 33.640 euroko kostua izango dute. Horrez gain, aurretik, Gaztelekutik behera doazen uren kanalizazio lanak egin beharko dituzte (5.505 euro). Hala ere, inbertsioen ataleko diru sail nagusiena Udalkutxaren 2020ko likidazio negatiboa osorik itzultzea izango da, 176.201,18 euro dira guztira.

Horiez gain, udal azpiegiturak hobetzeko lanak ere eramango dituzte aurrera: Atxondo kiroldegian suteen aurkako babes eta larrialdi irteerak eguneratuko dituzte eta hobekuntza horrek 22.574,76 euroko kostua izango du; Herri Bibliotekan gasoliozko galdara kendu eta elektrikoa ipiniko dute, 24.013 euro balioko ditu aldaketak, eta Izarbidean elkartearen lokaleko leihoak ere aldatuko ditu udalak, eta leiho horiek berritzeko 4.618,39 euroko aurrekontua aurreikusi dute. Umeen jolas gunea eraberritzeko dagoen diru saila ere handitzea erabaki dute 12.722 euro gehituz.

Horrez gain, Xemeingo parrokiako organoa konpontzeko 6.000 euroko diru laguntza emango dute, eta kreditu aldaketa horien baitan gaineratu dute baita ere 2020ko diru sarreren jaitsiera konpentsatzeko herriko kiroldegia kudeatzen duen Emtesport enpresari ordaindutako 39.157 euroak. “Zenbateko horren barruan sartzen da erabiltzaileei itzuli zaien dirua”, zehaztu dute.

Bestalde, baso lurra erosiko du udalak Larruskainen, eta horretarako 16.372 euroko diru saila gorde dute. Kudeaketa Bizkaiko Foru Aldundiko Mendi Sailaren esku utzi dutela azaldu dute. Ingurumenagaz lotuta baita ere, Zelaiko hainbat zuhaitzen mozketa, inausketa eta berrien landaketa ere ordainduko da kreditu aldaketa horiei esker. Lan horien kostua 8.748 eurokoa da.

Udalean praktikaldian egon diren langile bien kontratazioa eta kontratuen luzapena ere ordainduko dira onartutako kresditu aldaketa horien bidez, 47.448 eurokoa izango da zenbatekoa.

Kreditu aldaketez gain, Berdintasunerako Lurralde Sareari atxikitzea ere onartu zuen udalak osoko bilkuran. “Sare horrek emakumeen eta gizonen berdintasun-politikak sendotu nahi ditu maila desberdinetan, baita udal mailan ere”, azaldu dute. Markina-Xemeingo Udaleko bi arduradun politiko eta bi udal langile arduratuko dira sareak ezartzen dituen eginkizunak behar bezala betetzen direla bermatzeaz.


PSOEk ez du aldatu nahi itunen lehentasuna, lan erreforma berrian

Diaz Lan ministroak dio enpresa ituna sektorekoaren gainetik utzi nahi duela PSOEk, eta horrek prekaritatea betikotzen duela. Espainiako liberalismoa bultzaka ari da azaleko erreforma baten alde


Irene Montero: "PSOEk esan dit ez duela akordiorik nahi" trans legearen inguruan

Berdintasun ministroak (Unidas Podemos) "kezkatuta" dagoela onartu du, baina oraindik desadostasuna konpontzeko denbora dagoela azpimarratu du. Bien bitartean, PSOEk adierazi du ez duela "negoziazio prozesurik amaitutzat ematen", baina bere zuzenketak mantentzen dituela.

Irene Montero Berdintasun ministroak jakinarazi duenez, "PSOEk ez du trans legeari buruzko akordiorik nahi", eta talde sozialistak zuzenketak tramitatzen jarraituko du.

Monterok TVEri eskainitako elkarrizketa batean gogorarazi duenez, "Gobernuaren proposamena da izapidetzen ari den legea", baina PSOEk "akordiorik ez bilatzeko" erabakia berretsi du. Horren aurrean, onartu du "kezkatuta" dagoela "legea tramitatzeko une zailagatik", "PSOEk eta PPk batu ahal izango dituztelako (botoak) trans eskubideak haurtzaroan murrizteko".

"PSOEk esan dit ez duela akordio hori nahi, baina garaiz gabiltza hori ez gertatzeko", berretsi du Monterok.

Bestalde, trans legeari egindako zuzenketei eusten dietela ziurtatu dute iturri sozialistek, baina negoziazio prozesurik ez dutela amaitutzat ematen zehaztu dute.

Adingabeen sexu-autodeterminazioa izan da PSOEren eta Berdintasun Ministerioaren arteko liskarraren arrazoi nagusia. Parlamentuko talde sozialistak urriaren 31n erregistratu zituen legeari egindako zuzenketa partzialak, 12 eta 16 urte bitarteko adingabeek Erregistro Zibilean izena eta sexua aldatu ahal izateko berme judiziala behar izateko. Egungo testuak 12 eta 14 urte arteko adingabeentzat soilik aurreikusten du eskakizun hori.

Beste zuzenketa bateen arabera, erregistroan sexu-aldaketa atzera bota nahi izanez gero, borondatezko jurisdikzioko espediente baten bidez lortu beharko da onespen judiziala. Gaur egun, lege-proiektuak aurreikusten du itzulgarritasun hori sei hilabetetik aurrera eskatu ahal izango dela, erregistro-aldaketarako araututako prozedura beraren bidez. Prozedura horrek ez du baimen judizialik behar 14 urtetik gorakoetan.

Nahiz eta Berdintasun Ministerioak legea urtea amaitu baino lehen aurrera ateratzeko premia izan, aste honetan oraindik ez da osatu legearen txostena idatzi behar duen lantaldea, eta eztabaida zaila izango dela aurreikusten da.

Gainera, trans lege-proiektua Kongresutik igaroko da berriro, PPk eskatuta, Senatura joan aurretik, eta ez Berdintasun Batzordeak bakarrik, nahiz eta hasiera batean premiazko tramitazio parlamentarioa adostu.

Unidas Podemosek proiektuaren tramitazioa atzeratzea leporatu zion PSOEri, zuzenketak aurkezteko epea luzatzea eskatu baitzuen, eta eztabaida berria "kortesia parlamentarioagatik" onartu egin du.


Aretako Kultur Etxearen inguruko hitzaldi informatiboa

Aretako Kultur Etxearen egoeraren inguruko hitzaldi informatiboa eskainiko dute otsailaren 4ean. Bi hitzordu egongo dira: 18.00etan eta 19:30ean..

Asistentzia eta ordua konfirmatzea ezinbestekoa izango da aretakokulturetxea@gmail.com helbidera mezu elektronikoa bidaliz.


Gorka Arregik eta Iñigo Olartek irabazi dituzte uztaileko eta abuztuko 12x12 barneko argazki lehiaketak

Uztaileko lehiaketarako gaia Begirada izan zen, eta abuztukoa, berriz, Hondartzan jolasean. Atzo, osteguna, azken bi hilabeteetako barne lehiaketetara aurkeztutako argazkiak aukeratzea egokitu zitzaien elkarteko kideei.

Oporrak atzean utzita, Azpeitiko Argazki Elkartea bueltan da berriro eta martxan da 12x12 barneko argazki lehiaketa. Hain zuzen ere, atzo, osteguna, azken bi hilabeteetako argazkiak aukeratzea egokitu zitzaien elkarteko kideei.

Uztaileko lehiaketarako gaia Begirada izan zen, eta abuztukoa, berriz, Hondartzan jolasean. Lehiaketara aurkeztutako argazki guztiak ikusi ondoren, bozketa egin zen, eta honako hauek izan ziren emaitzak.

Gorka Arregiren argazkia izan zen uztaileko lehiako onena, eta haren atzetik sailkatu dira Roman Azkue eta Juan Carlos del Pozo. Abuztuan, berriz, Iñigo Olarte nagusitu da, eta Gorka Arregi eta Roman Azkue sailkatu dira bigarren eta hirugarren, hurrenez hurren.

Argazki sarituak Argazki Elkartearen webgunean ikus daitezke.


«Kulturaren alde lanean aritu den jendea ere omentzen da sari honekin»


Aske gelditu da Igor Suberbiola euskal presoa

Gaur goizean atera da Mont-de-Marsango espetxetik. Hamahiru urte egin ditu preso.

Igor Suberbiola euskal presoa aske gelditu da gaur goizean. Mont-de-Marsanen (Okzitania) egin ditu azken urteak preso, eta, handik aterata, kartzelaren atarian egin diote harrera senide eta lagunek.

Guztira hamahiru urte egin ditu espetxean preso donostiarrak, 2008an Bordelen atxilotu zutenetik (Frantzia). 2018an hurbildu zuten Mont-de-Marsango espetxera, Arlesetik (Frantzia, 750 kilometro).


Gau beltzaren atarian Larraulgo Herri Eskolan

Gau beltzean murgiltzear gauden honetan, Larraulgo Herri Eskolan ere giro berezia antzematen da...


Irurtzun, Espainiako Kluben Arteko Buruz Buruko txapeldunordea

Igandean Labriten jokatutako finaletan Victor Estebanek (San Cosme) Julen Retegi (Irurtzun) hartu zuen mendean

Iruñeko Labrit pilotalekuak Espainiako Kluben Arteko Pilota Txapelketako finalak hartu zituen igandean. Buruz Buruko finalean Retegi Bik Irurtzun kluba ordezkatu zuen eta iruindarrak Victor Esteban (San Cosme) izan zuen aurkari. Bi pilotari ohi profesionalen arteko lehia oso gogorra izan zen baina San Cosme gailendu zen, Victor Esteban jokatutako bi jokoetan gailendu baitzen (10 eta 4 eta 10 eta 7).


Itunak bete egin behar dira


“Denen artean” erabakiko dute multikirola egin edo ez

COVID-19aren pandemia dela-eta, zalantzan dago multikirola edo eskola kirola abiatuko den. Gipuzkoako Foru Aldundiak proposatu du “eskola kirola pandemia egoerara egokitzea”. Bestela esanda, egitea gomendatzen du baina oso neurri zorrotzak bete beharko lirateke egin ahal izateko. Hori dela eta, eskola kirolean inplikatuta dauden alde guztien artean (Udal Kiroldegia, Plaentxi Eskola eta Atxolin Guraso Elkartea) erabakiko dute zer egin.

Aurtengo eskola kirolaren baitan, kontaktu fisiko bako entrenamenduak eta jarduerak mantentzea proposatu du Gipuzkoako Diputazioko Kultura eta Kirol Departamentuak.

"Ondorio kaltegarriak"

Oro har, Foru Aldundiak uste du kirol jarduerak erabat murrizteak “ondorio psikologikoak” dituela eta “kalte” egiten diola “ongizate emozionalari”, eta, batzuetan, “ondorio kaltegarriak” eragiten dituela, “gazteen aisialdia eta gizarte harremanak kirola bezain onuragarriak ez diren eta birusa kutsatzeko arrisku askoz handiagoa duten jardueretara” bideratzen baitira, “opor garaian ikusi ahal izan denez”.

Aldi berean, baina, eskola kirola abiatu ahal izateko, neurri oso zorrotzak bete beharko direla ohartarazi du. Adibidez: talde txikiagoak osatu, distantziak errespetatu, osasun arduraduna izendatu, aldagelak ezin dira erabili, partidurik ezin dira jokatu, elkarren arteko kontakturik ezin da izan…

“Adibidez, iaz, 40 umeko talde bat izan genuen; orain, hori ezinezkoa izango zen, talde horrekin hiruzpalau talde osatu beharko genuke. Bestalde, ezinezkoa litzateke talde bakoitzak astean bi saio egitea, asko jota bakarra egin ahal izango litzateke…Gainera, orai indarrean dago protokolo jakin bat eta posible da datorren astean aldatzea. Oso zaila da”, dio Maria Gallastegi Kirol teknikariak.

Herri bakoitzak berea

Eskola kirola abiatuz gero, urrian hastea planteatzen da. Edozelan ere, egoera aztertzen ari dira Udaleko kirol ordezkariak, eskolakoak eta guraso elkartea.

Gallastegik esan duenez, erabakia herri bakoitzak hartuko du bere kabuz eta herri batek erabakitzen duenak ez du eraginik izango gainerako herrien erabakietan.


Larraulgo jaien errepasoa

Aiurrik argazki galeria zabala osatu du aurreko urteetako jaietako ekimen ezberdinak bilduz, hala nola barrikotea, sardin jatea, hamaiketakoa... Argazkiak ikusiz momentuak gogoratzea eta horiekin disfrutatzea da helburua.


Liburuak eta filmak, istorio bera kontatzeko formatu desberdinak

Ines Garciak liburuak eta filmak ekarri dizkigu gaurkoan 'Whatever' tartera, istorio bera kontatzeko bi bertsio.

Liburuak eta filmak, filmak eta liburuak, eskutik helduta ekarri dizkigu Ines Garciak "Baipasa" saioko 'Whatever' tartera. Izan ere, liburuetan edo filmeetan istorio bera konta daiteke, baina formatu eta ikuspegi desberdin batetik. Hauek izan dira gaurko gomendioak:

-Maria Antonieta liburua (Stefan Zweig. Acantilado) vs. Marie Antoinette filma. (Sofia Coppola 2006)

-Yo, Christiane F. Mi segunda vida liburua ( Christiane V. Felscherinow. Alpha Decay 2015) vs. Christiane F - Wir Kinder vom Bahnhof Zoo filma (Uli Edel 1981)

-Der Himmel über Berlin filma (Win Wenders 1988) vs. Bajo el cielo de Berlin liburua (Sebastiano eta Lorenzo Toma. Zorro Rojo 2016).